text:
Thursday, January 31, 2013
Spennandi vesilist í Sirkus
Jón Sonni Jensen hevur júst málað tveir veggjamálningar til vesini í Sirkus í Vágsbotni. Orsakað av eini ørgrynnu av grafitti plagdi tað frammanundan at vera nokkso undirhaldandi at fara á ves í Sirkus og eftir fotomyndunum at døma, verður upplivingin enn meira spennandi næstu ferð...
(KP)
Posted by Listin at 9:18 AM
Wednesday, January 30, 2013
Sár á Sál
Leygardagin 9. februar kunnu vit vænta okkum eina stóra leiklistarliga uppliving. Í øllum førum er leikurin ein sera stór lesiuppliving, og eg gleði meg til at uppliva vakra, sterka og skakandi leikin hjá Kristinu Sundar Hansen "Sár á Sál” á palli.
Tí sjálvt um ”Sár á Sál” er ein leikur, sum hevur so mikið stóra lyriska megi, at hann letur seg lesa sum poesi og eisini verður útgivin í bók, so er fundamentið dramaturgiskt og tað er leikskapið, sum onkursvegna skal midla ta størstu sorgina. At missa síni børn.
Tað finnst eingin forloysing, ikki eingang í listini, fyri hesari pínuni, sum Kristina Sundar Hansen lýsir lýsandi klárt og ørkymlandi neyvt. Tí tað eru ikki einans vanligar almennar hugsanir um sorgina, tað snýr seg um. Sorgin er hennara persónliga, hon hevur mist síni børn, hennara kroppur gjøgnumlivir pínuna og hennara leikur gevur ikki bara innlit í sorgina, men eisini ein serstakan møguleika fyri útsýni. Ein møguleika fyri at hyggja innanifrá sorgini og út at heiminum heldur enn at líta at sorgini uttanifrá við tí, sum mann nú sjálvur man innihalda av ímyndum og fordómum, nertanarangist og óvissu.
Tað er ein listarlig forloysing, altso ikki ein forloysing av sorgini, men av sjálvari listini. Hetta evnið til at skapa nakað millum innlitið og útsýnið, millum tað almenniskjaliga og tað persónliga, evnið til at involvera bæði kroppin og tankan og birta í hugsanir um felagsskapir, um hvat sorgin ger, um sorgarinnar lyndi, um menniskjaliga styrki og veikleika, og um kærleikans tilveru, sum ikki er hugsaðar áður. Altso verður heimurin viðvendur. Og fyrst og fremst er tað ein listarlig forloysing, at Kristina Sundar Hansen letur upp fyri ásannanini av, at vit ofta eru so veik og ússalig, at vit ikki makta at síggja tingini við øðrum eygum, at okkara høgtlovað forbannaði menniskjansleiki av og til er kavrotin, at vit ikki lata hvønn annan vera til, men at kærleikin er til.
Eg fari at geva leikinum mítt allarbesta forhondsviðmæli. Vit fara at skriva meira um leikin eftir premieruna 9. februar. Fyribils seta vit inn hetta áhugaverda tíðindaskrivið.
(IS)
Sofía Nolsøe
Pallmynd ........................... Hansina Iversen
Sum
sjónleikari skalt tú tulka kenslur, í gleði og í sorg. Í sínari sorgarprosess
hevur Kristina kanska verið serliga viðkvom um, hvussu umhvørvið hevur samskift
við hana eftir hendingina, og hevur hon merkt ein ávísan ótta fyri at samskifta
beinleiðis við hana, eins og hon hevur eina kenslu av, at samskifti gongur fyri
seg uttan um hana og ikki við hana.Hetta er uttan iva nakað, sum øll, ið eru
fyri ógvusligum hendingum eisini kenna, uttan kanska at duga at seta orð og
kenslur á tað. Júst við síni útbúgving hevur Kristina møguleika at miðla júst
hendan trupulleikan, við at geva kenslunum orð og form.
(IS)
Tíðindaskriv: Sár á Sál
Rithøvundur og leikstjóri.... Kristina S. HansenLeikarar ............................. Annika Johannessen
Sofía Nolsøe
Pallmynd ........................... Hansina Iversen
Leikurin er sprottin úr syrgiligi hendingini, tá ið synir Kristinu Niklas og Teitur og vinmaður teirra Martin lótu lív.
Kristina er útbúgvin sjónleikari og síðan vanlukkuna hevur hon nomið sær útbúgving á masterstigi innan teatur- og dramapedagogikk, við serligari áherðslu á sjónleik.
Sum leikstjóri og høvundur er tað hon, ið talar og veit, hvat univers ferðast verður í. Leikurin er bygdur upp av brotmyndum við yrkingakendum hugleiðingum, sum kensluliga skera inn á bein.Við øðrum orðum, er leikurin, uttan at verða sentimentalur, sum eitt litband av øllum menniskjansligum kenslum, og lýsir klárt og beinraki eina støðu, sum flest øll, ið hava mist kenna seg aftur í, eins og tey, ið kenna seg hjálparleysan í slíkum støðum, kunnu finna amboð at samskifta við.Leikurin leggur upp til kjak og kann tí eisini verða eitt gott íkast til øll, ið starvast innan heilsu- og umsorganarøkið.
Leikarar verða Annika Johannessen og Sofía Nolsøe, báðar útbúgvnar leikkonur, Annika við drúgvum royndum og Sofía nýútbúgvin, sum longu ger seg galdandi á Kgl. leikhúsinum í Keypmannahavn. Tær tríggjar, ið búgva í Keypannahavn, eru byrjaðar at venja har, og koma í næstum til Føroyar og venja her í 14 dagar og síðan byrja sýningarnar eftir ætlan í 9. februar 2013 á Tjóðpalli Føroya.
Hansina Iversen, myndlistakvinna ger pallmyndina. Janek Szatkowski, dramaturgur og lektari á Dramaturgiinstituttinum við lærda háskúlan í Aarhus, lærari hjá Kristinu hevur vegleitt dramaturgiskt. Í tí sambandi hevur Inger Smærup týtt leikritið til danskt. Árni Baldvinson, Mikkjal Arge Galan og Jón Mc Birnie hava pallsmíð, ljós og ljóð undir hond.
Sár á Sál er ein beinrakin, poetisk og kensluborin lýsing av einari ólukkuligari støðu, sum vit ongantíð hugsa fer at raka nakran, men, sum tá ið tað hendir, vísir, hvussu sárbar vit øll eru.
Sár á Sál lýsir eisini, hvussu týdningarmikið tað er, at vit samskifta rætt, eisini, tá ið vit eru hjálpsom og vísa samkenslu.
Sár á sál er ein søga um miss, ið ikki bøtist aftur.
Sár á sál lýsir vónir, kontra veruleikan, í eini sorgarstøðu.
Sár á Sál setir orð á okkara egnu ómegd.
Sár á sál kann vónandi loysa upp tað tabu, ið er ein svár avleiðing í øllum samskifti eftir ógvusligar hendingar.
Posted by Listin at 7:43 AM
Tuesday, January 29, 2013
Randi Ward: "Hestur"
Randi Ward hevur gjørt eitt myndaessay við fotomyndum við heitinum "Hestur", sum er at síggja í síðstu útgávuni hjá Cold Mountain Review. Myndaessayið fevnir um landslagsmyndir og portrett. Nakrar av portrettmyndunum kunnu síggjast her á Listablogginum.
Cold Mountain Review is er bókmenta- og listatíðarit hjá Appalachian State University, ið kom út á fyrsta sinni í 1972 og sum kemur út tvær ferðir um árið.
.
Jørmundur Zacariassen og Hjørleivur Poulsen
Ebbe Rasmussen
Hjá Hjørleivi Poulsen
Hjørleivur Poulsen og Jørmundur Zachariasen
Posted by Listin at 8:25 PM
Labels: Fotomyndir
Monday, January 28, 2013
Tíðindaskriv: LeikREAD READING Festival 15.-16. Mars
Meðan dagarnir í 2013 gerast ljósari, fær nýggjur norðurlendskur READING-festivalur lív í hjartanum í Tórshavn.
15. og 16. Mars bjóðar Leikarafelag Føroya til spennandi mentanartiltak á Tjóðpallinum.
Festivalurin ber heitið LeikREAD og er eitt norðurlendskt samtak, sum Leikarafelagið ger saman við grannalondum okkara Ísland, Danmark, Noreg, Svøríki og Finnland.
5 nýskrivað leikrit úr norðanlondum eru týdd til føroyskt og verða pallsett sum Readings á Tjóðpalli Føroya vikuskiftið 15. og 16. Mars 2013Ein READING, á føroyskum ein leikritalesing, er ein framførslustílur innan leiklist, har leikritið er í fokus. Fyrireikingartíðin er stutt og ferðin høg. Ein leikritalesing gevur áskoðaranum, uppá stutta tíð, eina greiða mynd av, hvat eitt leikrit snýr seg um. Til LeikREAD er talan er um 5 spildurnýggj norðurlendsk leikrit, ið øll eru týdd til føroyskt – 5 brellbitar frá tí besta norðurlendska samtíðardramatikkinum.
Allar framførslurnar verða á føroyskum við enskum undirteksti.
Hvør leikritalesing varir umleið 45 minuttir og tilsamans 23 sjónleikarar vera við á LeikREAD.
Hetta verður ein løtt og annarleiðis leiklistauppliving við hópin av nýggjum, eins væl og kendum, andlitum innan føroyska leiklist. Harumframt koma fleiri útisetar heim, leiklistafólk sum vit leingi hava longst eftir at sæð á føroyska pallinum.
Vælkomin á fyrsta Reading festival á føroyskum nakrantíð – LeikREAD!
Posted by Listin at 10:31 AM
Labels: Leiklist, Tíðindaskriv
Sunday, January 27, 2013
Fólksins biip
- Aftan á tíðindini í kvøld kunnu vit enn einaferð staðfesta, at Útvarp Føroya er eitt stig framman fyri Føroyaportalin og tað má merkja tað sama sum, at veruleikin er longri úti enn satiran, ella kanska er tað bara fólkaflokkurin, sum er longri úti enn øll onnur? Í kvøld var tað orðingin "fólksins ogn", sum eftir øllum at døma elvir til misskiljingar. Vit bíða spentar eftir úrslitinum av fundinum hjá landsstýrismanninum og hava ein hóp av tjóðsangum liggjandi, sum eru klárir til møguliga regulering.
- Tú alfagra land mítt, mín dýrasta ogn!
- á vetri so randhvítt, á sumri við logn,
- tú tekur meg at tær so tætt í tín favn.
- Tit oyggjar so mætar, Guð signi tað navn,
- sum menn tykkum góvu, tá teir tykkum sóu.
- Ja, Guð signi Føroyar, mítt land!
- Hin roðin, sum skínur á sumri í líð,
- hin ódnin, sum týnir mangt lív vetrartíð,
- og myrkrið, sum fjalir mær bjartasta mál,
- og ljósið, sum spælir mær sigur í sál:
- alt streingir, ið tóna, sum vága og vóna,
- at eg verji Føroyar, mítt land.
- Eg nígi tí niður í bøn til tín, Guð:
- Hin heilagi friður mær falli í lut!
- Lat sál mína tváa sær í tíni dýrd!
- So torir hon vága - av Gudi væl skírd -
- at bera tað merkið, sum eyðkennir verkið,
- ið varðveitir Føroyar, mítt land!
Posted by Listin at 7:04 PM
Labels: KP, Vit um vørp
Anker Mortensen róstur í Information
Listaummælarin á Information, Michael Jeppesen heldur, at Koloristarnir á framsýningini í Den Fri eru heldur gamaldags. Í eini grein við yvirskriftini "Spredte tidslommer" skrivar hann m.a.: "Koloristerne er ikke en sammenslutning, der prøver grænser, og kunsten er ikke ligefrem hip. Men nogle af værkerne holder". Ummælaranum dámar m.a. myndirnar hjá Poul Winther og Anker Mortensen. Hann skrivar: "Det næstbedste er Anker Mortensens blå malerier i trærammer. De holder, for at sige det lige ud. Fulde af overskud..."
Lesið ummælið her: http://www.information.dk/449023
Posted by Listin at 3:03 PM
Listasavnarin Gyðja Hjalmarsdóttir Didriksen
Tað er í grundini eitt serstakt føroyskt fyribrigdi at eiga og keypa upprunalist í so stóran mun, sum tað verður millum tey, sum vit kalla fyri "heilt vanlig fólk". Frá ungum árum keypa fólk verk, teimum dámar og hava tey hangandi í heimum teirra. Í nógvum heimum hjá føroyingum bæði kring oyggjarnar og uttanlands hanga og standa framúrskarandi listaverk, og vit hava biðið nakrar listasavnarar um at greiða okkum frá teirra savni. Onkrir av hesum listasavnarum, sum koma úr m.a. Klaksvík, Vestmanna og Havn hava savnað list í mong ár, meðan onkur annar bara hevur keypt eitt einstakt ella nøkur fá verk, men passiónin er júst hin sama.
Dagsins listasavnari Gyðja Hjalmarsdóttir Didriksen Vestmanna
Eg var 13 ár, tá nakrir málningar komu at hanga í handilsvindeyganum á hotellinum hjá Skipper. Maðurin, ið málað hevði, æt Ingálvur á Reyni. Har var ein mynd, ið eg totalt forelskaði meg í. Kvinna, var heitið. Hon var reyð hendan myndin, og eg fekk hjartabankan, tá eg sá hana. Eg átti ikki 1.500 kr. Tað var øgiliga nógvir pengar tá. Eg spurdi mammu, hvat eg kundi gera. Nei, har var ikki nógv at gera. Eg fái enn hjartabankan av summum myndum. Og myndin "Kvinna" varð ongantíð mín, men hon hevur havt stóran týdning fyri mína listafatan og gleðina við listini.
List er fyri meg eins neyðug og at anda, eta og svimja. Er mín trúgvi fylgisveinur hvønn dag og á allari míni ferð. Um tað so er ein túrur út á Berg, niðan á Melina ella á Brooklyn Bridge. Einki er ov stórt ella ov smátt til at rúma listini. Hon argar og dregur. Viðhvørt er hon hóttandi, óskiljandi og aðra tíðir lokkandi og smikrandi. Altíð nær. Altíð her.
Tilgongdirnar til listina eru ymiskar, summar meira lættar og líkatil, aðrar meira torgongdar og óskiljandi. Eg haldi tað er áhugavert at hugsa um, hvønn týdning hon hevur samfelagsliga td. Áhugavert er kjakið um estetikk og týdning. Rithøvundurin og nýhugsarin Bertolt Brecht sigur um listina, at hon kann brúkast til at broyta samfelagsliga veruleikan. Tí eri eg púra samd við honum í.
Nútíðarlist er spennandi tí hon í stóran mun er avbjóðandi. Hon vil annað enn vera vøkur, estetisk og prýða. Hon kjakast um og kommenterar snøgt sagt alt, og viðhvørt er tað kanska relevant at spyrja: "Er hetta list?" Mín vón er, at burturúr slíkum spurningum spretta kjak, orðaskifti, ið føra okkum víðari á listaliga ótráddum gøtum.
Ymisk ástøði eru innan listi og listahugsan. Tað er stuttligt at fordjúpa seg í og gevur nógv at hugsa um og taka støðu til. Tað er provokerandi, avbjóðandi og ja - onki minni enn lívgevandi. So uttan list kann ongin liva. Tað eru bara ikki øll, ið hava funnið útav tí enn!!
Eg seti nakrar fáar myndir inn her av tí, sum vit hava ognað okkum millum ár og dag. Alt hevur sín stóra týdning í gerandisdegnum
Janus Kamban. Ein fín, fín lítil blýantstekning
Elinborg Lützen, Ævintýrmyndirnar báðar. Tróndur Paturson, glasfuglur, sum barasta slettis ikki kemur til sín rætt á hesi myndini.
Fríða Matras Brekku-Hanni Bjartalíð hjørnið.
Stólurin ”Oystrið”, sum Torkil Vilhelmsen hevur gjørt, eitt satt meistaraverk. Á vegginum Claus Carstensen, eitt steinprent úr Sanpaku-røðini, ein fantastiskur listamaður.
Silja Strøm Fløskuverja í egyptiska várinum.
Tove Askham, Kammerat Jesus.
Silja Strøm, ein pinkalítil mynd, sum er nakað av tí kærasta.
Janus Kamban, Torbjørn Olsen og Silja í skøn forening. Alt speglast í glasinum.
Mynd hjá Katrine Raben Davidsen, gjørd í Steinprenti.
Málningur hjá Zacharias Heinesen.
(KP)
Posted by Listin at 8:50 AM
Labels: KP, Lisasavnarin, Myndlist
Saturday, January 26, 2013
Hurrá fyri miðlunum
Mær dámar betur orðið fjølmiðlasiður enn orðið fjølmiðlaetikkur. Fjølmiðlasiður er eitt gott orð, tí tað leggur upp til, at mann skikkar sær ordiligt og hugsar um felags góðtiknar ímyndir um, hvussu evni verða viðgjørd eftir, hvat er hóskandi og virðiligt. Fjølmiðlaetikkur leggur hinvegin upp til, at miðlarnir onkursvegna eru etiskt hevjaðir upp um alt annað, hvat teir sjálvandi ikki eru, og avleiðingin er ein enn meira ivingarsom stigbending av etikki. Eftir míni meting er tað vandamikið at stigbenda etikk og serliga tá tað er fyri at rættvísgera okkurt ivasamt, sum mann sjálv hevur framleitt.
Bløðini eru privat og tað er upp til mín um eg vil keypa tey. Tað geri eg onkuntíð, antin tí okkurt er, sum eg fegin vil lesa ella tí eg haldi, at tað er umráðandi, at vit hava tvey bløð og ynski at stuðla teimum. Men tá eg lesi í føroyskum bløðum er tað sera sjáldan eg síggi nakað, sum eg ikki haldi vera í lagið. Eg síggi nógv, sum eg ikki havi áhuga fyri persónliga, og eg síggi eisini okkurt, sum onkursvegna hevur samband við pening og sum ikki er etiskt, men eg síggi í grundini ikki nakað, sum eg haldi vera púra burturvið og niðurbrótandi fyri fólkaræði..
Pulsurin fer ikki upp fyrr enn eg lesi lýsingar hjá bløðunum um teirra egna etiska reinføri. Søtsuppulýsingar, sum eg ikki haldi passa, og tá blívi eg smálig. Eitt sindur á sama hátt sum Eirikur Lindenskov gjørdist smáligur á síðu 2 í Sosialinum í gjár og skrálaði um horujournalistikk sum upphiting til veitsluna, sum miðlarnir hava fyri sær sjálvum og hvørjum øðrum í kvøld. Men hetta bleiv eg so eisini smálig um, tí Sosialurin skal dekan fari ikki koma ov gott í gongd. Tað skal eingin - hvørki Dimma, sum lovprísar vánaliga handlinum hjá egnum eigara ella Sosialurin, sum onkuntíð man hava ligið á markinum til sína egnu lýsing av orðinum: horujournalistikkur.
Tit hava nógv at vera errin um. Eg fati ikki skrivaðu miðlarnar sum etiskt reinar, men eg haldi, at teir gera ómetaliga nógv, sum er í lagi og gott og umráðandi og sum skal feirast og hava virðislønir.
Havið eina herliga veitslu, verið fitt við hvønn annan og latið vera við at pástanda, at tit eru rein og lýtaleys. Hurrá fyri tykkum!
(IS)
Posted by Listin at 12:57 PM
Friday, January 25, 2013
Barbara í Gongini sýnir fram
Posted by Listin at 7:40 AM
Thursday, January 24, 2013
77.000 hugskot
Svøvnleysar nætur kunnu sýnast produktivar. Hugskotini standa í bíðirøð og har er endaleys tíð til at hugsa hvussu ein listaframsýning kundi elvt til betri listakjak, hvussu granskingin á universitetinum kundi blivið sjónligari, hvussu samstarv millum stovnarnar kundi givið fleiri børnum betri atgongd til listina, hvussu listastuðulin átti at verið betri skipaður, hvussu Havnin kundi blivið bókmentaligur høvuðstaður í heiminum, hvussu mann kundi skipað fyri einum nýggjum máli til føroysku listina, hvussu miðlarnir kundu sett á stovn felags mentanarportalar í toppklassa og 70.000 onnur huskot. Alt óhugnaliga detaljerað.
Lagið skiftir fleiri ferðir aftur og fram eina nátt sum hesa frá inniligari indignatión til ektaðan eldhuga, men tá morgunin kemur, kemur eisini veruleikin. Og veruleikin er, at tað eru nógvar tílíkar nætur við enn fleiri hugskotum og at runt roknað einki av teimum nakrantíð blíva til nakað. Náttin hevur als ikki verið produktiv, hon hevur bara verið ein áminning um hvussu torført tað heila í grundini er.
Eg havi ikki svarið uppá hví tað er so tungt at broyta nakað í mentanarlívinum. Eins lítið og eg veit hvagar 77.000 hugskot fara, tá tey doyggja, líka so lítið fati eg hvussu tað kann vera torført. Men eg veit, at vit mugu góðtaka, at hetta er torført og at vit onkursvegna mugu venda hesum til fyrimuns fyri mentanarlívið. Vit fakfólk, listafólk, mentanarstovnsleiðarar, politikarar og øll, sum hava ábyrgd av listini, mugu gera tað til ein fyrimun, at vit hava við nakað at gera, sum er komplekst, sum rúmar óendaligar, óbrúktar møguleikar, vit mugu venda tað til fyrimuns, at vit skulu gera okkum ómak og vit mugu venda til fyrimuns, at tað bert kann blíva betri og at tað næstan er líka mikið hvar vit byrja.
Vit kunnu byrja við miðlanini til børn. Vit kunnu seta okkum tað mál, at okkara børn skulu hava í minsta lagi 10 árligar listaupplivingar, sum eru serliga miðlaðar til tey á hvørjum ári og at vit skulu hava heimsins bestu barnamentanarútbúgving. Vit kunnu byrja uttanlands. Vit kunnu seta okkum tað mál, at føroysk list skal gerast kend uttanlands og at vit skulu gera vart við okkum á teimum mest umráðandai pallunum. Vit kunnu byrja við granskingini. Vit kunnu seta okkum tað mál, at vit skulu hava samtíðarlistagransking í heimsklassa. Tað kann heilt erligt gera mær tað sama hvar vit byrja, og eg havi ongar ambitiónir um, at 77 000 hugskot skulu gerast veruleiki, men latið okkum byrja eitt stað og latið okkum gera tað uppá tann trupla mátan soleiðis, at vit gera okkum ómak og samstarva og brúka teir stovnar, vit hava aktivt og lata upp fyri, at teir kunnu brúka hvønn annan í størri mun, at vit skapa felags endamál og hugsa øll hugskot inn í ein stóran samanhang. At vit ikki bert seta eina upphædd til síðis til mentanina og býta tilvildarliga út av pengunum, men har vit í grundini hava eina ætlan við tí mesta. Tað hevði gjørt tað lættari í framtíðini.
(IS)
Posted by Listin at 9:00 AM
Labels: IS
Blátt
BLÁTT
Himmal og hav
møtast í bláum
sjónarringurin
hitt svarta bergið er blátt
fjøllini
tær grasgrønu líðinar
eru aftanfyri eitt blátt tám
viðhvørt
Steinbjørn B. Jacobsen
http://listinblog.blogspot.dk/2013/01/hansina-iversen-appilsingult.html
Posted by Listin at 8:01 AM
Labels: Yrkingar
Wednesday, January 23, 2013
Listasavnarin Eiler Fagraklett
Tað er í grundini eitt serstakt føroyskt fyribrigdi at eiga og keypa upprunalist í so stóran mun, sum tað verður millum tey, sum vit kalla fyri "heilt vanlig fólk". Frá ungum árum keypa fólk verk, teimum dámar og hava tey hangandi í heimum teirra. Í nógvum heimum hjá føroyingum bæði kring oyggjarnar og uttanlands hanga og standa framúrskarandi listaverk, og vit hava biðið nakrar listasavnarar um at greiða okkum frá teirra savni. Onkrir av hesum listasavnarum, sum koma úr m.a. Klaksvík, Vestmanna og Havn hava savnað list í mong ár, meðan onkur annar bara hevur keypt eitt einstakt ella nøkur fá verk, men passiónin er júst hin sama.
Dagsins listasavnari: Eiler Fagraklett. Signabøur
Eiler Fagraklett hevur hóast lutfalsliga ungan aldur savnað saman eitt áhugavert savn av verkum hjá føroyskum og útlendskum listafólkum. Eiler, sum hevur lisið, og dagliga arbeiðir við marknaðarføring, samskifti og lýsingum, hevur serligan tokka til ironiska og skemtiliga popplist, sum ofta er homoerotisk og kommersiell av lyndi. Her eru nøkur av verkunum hjá Eileri.
Listaveggurin í stovuni er skrýddur við verkum eftir Mariannu Mørkøre, Símun, John av Reyni, Alfredo Roagui, Silju Strøm, Hanni Bjartalíð, Mr. Brainwash, Jason Freemy, E. Bowen og Hrafnkell Sigurdsson. Eisini er ein oljumálingur eftir einum ókendum gøtumálar í París, ein mótmælisplakat frá skrúðgongu í London, sum hann sjálvur tók lut í og eitt japanskt serprent av klassiska franska filminum Amilé.
Serprent (27/100) av verki eftir Mr. Brainwash, sum er protegé hjá heimskenda Banksy. Mr. Brainwash fekk sítt listarliga gjøgnumbrot í dokumentarfilminum Exit Through the Gift Shop. Serprentið er eisini undirskrivað av listamanninum.
”Mær dámar í løtuni væl listina hjá Alfredo Roagui og Rodolfo Loaiza, sum báðir eru partur av nýggjum ráki úr Suðuramerika, har tey “taka piss uppá” norðuramerikanska poppmentan. Hesir báðir brúka kendar teknifilmar úr Hollywood og listaliga
tað, ið fiktivu figurarnir standa fyri, á høvið. Slíkt ironiskt skemt, sum samstundis er ein sterk viðmerking um nútíðar samfelagið, passer væl til mítt listarliga lyndi venda
Vakra og sorgblíða verkið hjá Heiðrik á Heygum vakni eg upp til hvønn morgun.”
”Jason Freemy er enn ein av mongu ungu útlendsku listafólkunum, sum eg fylgi væl við. Hansara anatomiskt røttu dukkur, leikur og fiktivir figurar hugtaka meg og kunnu altíð geva mær eitt hóskandi skeivt smíl. Tað er eydnast at ogna mær hanasara útgávu av My Little Pony.”
”Ein og hvør skapandi sál elskar, ella í minsta lagi dugir at virðismeta, Star Wars. Tað geri eg sjálvandi eisini. Í 1999 var eg við til Ung i Norden í Finnlandi saman við m.a. listamanninum Sámal Blak. Tá teknaði hann hesa myndina av unga Anakin, sum samstundis hevði frumframsýning í filminum Star Wars - The Phantom Menace um hetta mundi. Hóast Sámal tá var sera ungur, vísti hann longu stór skapandi evni. Hann er í dag eitt fantastiskt listafólk, og tí eri eg sera glaður fyri hesa fittu tekningina.”
”Tá eg var og fjakkaði í 2001, fekk eg hetta portrettið málað av mær í Thailandi. Tað ímyndar meg sum eitt slag av álvi, í einum tropiskum gandaskógi. Popp-surrealistiskt, kitsch og humoristiskt.”
”Eg elski alt, ið hevur við poppmentan at gera, og sjálvandi elski eg eisini popplist. Jeff Koons er kongurin innan hesa listagreinina, og tí prýðir hann mær gestavesið. Góði gamli Hulk er eisini góður íblástur, tá ið á stendur á vesinum. Plakatin er frá eini listaframsýning av Hulk Elvis hjá Koons samlingini í Kina. Einans 50 eintøk av plakatini vóru framleiddar. Fyri ein lítlan bóndagarð, havi eg megnað at ogna mær eitt eintak umvegis eBay.”
”Hesa uppruna tekning keypi eg í einum antikkhandili í London. Hon er teknað av listamanninum og kenda kortteknarunum E. Bowen í 1752. Umframt at vera vøkur og søguliga áhugaverd, so ávarar kortið eisini um ein serstakligan vandamiklan meldurstreym kring Munkasteinin sunnanfyri Føroyar.”
Steinprent (14/24) eftir Hannis Bjartalíð. Ein politisk viðmerking um §266b málið, sum sjálvandi liggur mær nær at hjartanum.”
Sjálvportrett eftir Ludvig Breckmann, sum er ungur, lovandi føroyskur listamaður.
Mynd hjá John av Reyni. Eisini ungur og lovandi føroyskur listamaður.
“Myndarøð eftir myndamannin Bertrand Jacuot. Myndirnar eru ein listarlig lýsing av hvussu multi-listamaðurin og mótaskaparin Karl Lagerfeld, ein av mínum størstu hetjum, hevur ávirkað folk í øllum aldrum og kynum. Myndirnar eru keyptar í listaskála í
Cannes.”
Símun er menningartarnaður, men samstundis er hann serstakliga evnaríkur listamaður! Hann hevur í mong ár verið sera virkin, og eg havi ognað mær nøkur av hansara áhugaverdu verkum ígjøgnum árini. Eg elski at hvørva inn í hansara heim, har allar gerandis detaljur eru týðandi og kunnu siga eina søgu. So deiliga naivt, óskyldugt og alíkvæl sera sigandi
Uttan iva dýrasta listaverkið í míni enn ungu samling. Málingurin eftir Beintu av Reyni, sum eg ognaði mær á listauppusølu hjá LGBT Føroyar farna summar.
(KP)
Posted by Listin at 9:37 AM
Labels: KP, Lisasavnarin, Myndlist
Gult
Svarthvíta myndin tikin av Vaglinum oman eftir Áarvegnum er merkisverd
á so mangan hátt. Hetta man vera ein av fyrstu myndunum, sum tiknar
eru av hesum strekkinum, eftir at Havnará varð løgd undir heilt. Myndin er
kám og ótýðilig. Her koyra bilar oman og niðan, her ganga skipsmanningar
og traðka sínar røntgenmyndir niður í støvið, og her ganga mammur
og trilla sínar barnavognar inn í eina bleytkókaða framtíð. Kanska gongur
ein hundur og goyr longri niðri. Men á myndini er einki livandi at síggja.
Helst hevur myndatakarin staðið har í rúma tíð og tikið sær løgir, til einki
var, sum órógvaði myndina. Skuggarnir, sum toyggja seg tvørtur um
vegin, benda á, at myndin er tikin seinnapart á degi.
Tó hómast ovast
í myndini tað vil siga í niðara vinstra horni ein maður.
Sum ein útbrendur svávulpinnur stendur hann boygdur yvir eitthvørt.
Kanska hevur hann borið eyga við eitt oyra á gongubreytini,
ella bindur hann lissurnar.
Vit vita ikki, hvør hesin maðurin er, ella hvagar hann er farin, aftaná at
myndin er tikin. Kanska hevur onkur pikkað upp á rútin hinumegin
vegin og veittrað hann inn, kanska hevur hann leitað sær niðan
Amtmansbrekkuna, ella hann hevur steðgað einum bili, sum hevur koyrt
hann niðan í atelierið hjá sær, har hann hevur tikið málningin, sum hann
kallar Í Mattalág og sum hann byrjaði uppá fyri nøkrum døgum síðani,
og sett hann á staffeliið.
Har eru gulir teigar og gulir vegir, eisini húsini eru gul, alt er gult. Einans sóljurnar
lýsa reyðar upp úr onkrari veit. Ovast liggur Nólsoyggin og tykist at sætta
seg við sínar serligu litir. Hann fer trý fet eftir hæli og hellir vanga.
Kanska manglar okkurt.
Uttanfyri goyr ein hundur.
Hann fer yvir og letur vindeyga aftur. Í karminum liggja nakrar bøkur. Vincent van
Gogh í Arles stendur á einari. Har hevur hann staðið í sínum kliva og sæð
sólina í einum logandi eldhavi fylla vegirnar og túnini við deyðum einglum.
Har hevur hann nágreiniliga málað sínar bláu æðrar og violettu røtur
tvørtur um ein gula verð. Har hava uppøstir grannar gingið og neglt upp
fyri vindeyguni hjá honum
og stungið eyguni út á sær við ótroyttiligum fordómum.
Hann setur krampan á og fer yvir aftur til málningin. So tekur hann gula
pensilin og strýkur enn einaferð eftir váta løritinum, áðrenn hann skrivar
navn sítt í niðara høgra horn. Kanska.
Vit vita tað ikki.
Mynd: Tóroddur Poulsen
Yrking: Alexandur Kristiansen
http://listinblog.blogspot.dk/2013/01/hansina-iversen-appilsingult.html
http://listinblog.blogspot.dk/2013/01/hansina-iversen-appilsingult.html
Posted by Listin at 9:02 AM
Labels: Yrkingar
Tuesday, January 22, 2013
Nýggj nevnd í mentanargrunninum
Sambært tíðindaskrivi er nevndin fyri Mentanargrunn Landsins sett komandi fýra árini. Tað er ein sprøklutur skari, ið har fer at sita, í øllum førum má staðfestast, at teir útbúnu lista- og mentanarserfrøðingarnir enn eru ein minniluti, tó at LISA eftir øllum at døma ger sítt allarbesta við innstillingunum og tað er gott. Tað er serliga gleðiligt at síggja ein hiðani frá listablogginum, nevniliga mín kæra medredaktør sum nýggjan nevndarlim.
Landsstýrismaðurin í mentamálum, Bjørn Kalsø, hevur sett nevndina fyri Mentanargrunn Landsins komandi fýra árini. Landsstýrismaðurin velur fimm umboð í nevndina. Tvey av hesum eru eftir tilmæli frá Listafólkasambandi Føroya, LISA.
Nýggj í nevndini eru Inger Smærup Sørensen, listfrøðingur, og Edvard Nyholm Debes, tónleikari, sum bæði eru vald eftir tilmæli frá LISA.
Landsstýrismaðurin gjørdi av at endurvelja hinar tríggjar limirnar komandi fýra ára skeiðið.
Landsstýrismaðurin velur formannin og næstformannin í Mentanargrunninum.
Limirnir í nevndini eru:
Tilnevnd av landsstýrismanninum.
Jóanna Djurhuus, deildarstjóri, cand.jur., forkvinna.
Sámal Matras Kristiansen, studentaskúlalærari, næstform.
Steintór Rasmussen, lærari og tónleikari.
Tilnevnd eftir tilmæli frá LISA.
Inger Smærup Sørensen, sjálvstøðugur listfrøðingur.
Edvard Nyholm Debes, sjálvstøðugur tónleikari.
Varalimir eru:
Tilnevnd av landsstýrismanninum.
Andrea Heindriksdóttir, tónleikari (fyri forkv.).
Palle Juulsgart, listamaður (fyri næstform.).
Dávur Winther, mentanarleiðari.
Tilnevnd eftir tilmæli frá LISA.
Oggi Lamhauge, savnslærari og listamaður.
Hans Tórgarð, sjónleikari.
Skeiðið hjá nevndini í Mentanargrunni Landsins er frá 01.01.2013-31.12.2016.
Posted by Listin at 3:14 PM
Subscribe to: Posts (Atom)


c: text/html

text:
Albania er ímillum allar fatækastu lond í Evropa. Meginparturin av landinum er fjallalendi og einans nýtiligt sum geitar- ella seyðabeiti. Í øldir stóð landið undir Osmannaríkinum, og tá ið turkar fóru haðan í 1913, var Albania illa fyri á øllum økjum; har vóru hvørki vegir ella jarnbreytir, og ídnaður var eingin. Næstan alla 20. øld hevur Albania verið fasistiskt kongsveldi og kommunistiskt einaræðisland. Í 1991 vóru fræls val. Albanar stríðast nú við at umskipa búskapin og menna landið.
Frá 1944 til 1985 stýrdi kommunistiski einaræðisharrin, Enver Hoxha, Albania. Meðan hann stýrdi, varð landið fullkomiliga avbyrgt frá hinum londunum í Evropa. Markið til gamla Jugoslavia og Grikkalands varð stongt, og eisini varð alt samband við Italia bannað. Eftir 1960 hevði Albania bara handilssamband við Kina, og allur flutningur skuldi bara fara um teir báðar havnabýirnar Durres og Vlore. Kommunistarnir mentu stálídnaðin, men lótu landbúnaðin liggja á láni og gjørdu annars einki at menna landið.
Ættin ella húskið hava nógv at týða í Albania, og bara fá ár eru síðan, at myndugleikarnir eggjaðu hjúnum at eiga mong børn. Frá barnsbeini verða albanar lærdir at verða orðhaldnir, á albanskum „besa". Stendur maður ikki við sítt orð, t.d. í einari handilsavtalu, er tað stór skomm.
Lítið arbeiði er í Albania, og lønin er lág. Um triðingurín av fólkinum arbeiðir í landbúnaðinum, hin triðingurín arbeiðir í ídnaðinum og tænastuvinnuni. Seinastu árini eru mangir albanar farnir til Grikkalands og Italia at arbeiða.
Stórur partur av Vesturbalkan er fjallalendi. Orðið „balkan" merkir „fjøll". Fyrstir at nýta hetta orð um hesi lond vóru turkar, sum ráddu í øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Tirana
Vídd: 28.750 km2
Fólkatal: 3.190.000
Alment mál: albanskt
Átrúnaður:
kristindómur 30%, islam 70%
Stýrirlag: fólkaræði, fleirflokkaskipan
Gjaldoyra: lek (ALL)

robotstxt: allowed

filter: keep


text:
H.M. Niclasen var borin í heim í Sørvági í 1906. Aftan á lokna barnaskúlagongd arbeiddi hann sum skrivstovumaður í heimbygdini, eitt skifti var hann sýslufulltrúi í Vestmanna. Seinni umboðaði hann útlendskar fyritøkur í Føroyum og ferðaðist kring landið sum ferðasølumaður.
Á ungum árum hevði hann í Havn fingið stutta upplæring sum rakari og hárskeri, og hetta yrkið røkti hann eisini í heimbygdini. Hann var ógvuliga virkin maður, sum hevði frálíkar gávur at koma í samband við fólk, felagsmaður var hann dyggur, m. a. sum formaður Sørvágs Ítróttarfelags í drúgt áramál.
Honum dámdi at lesa og sjálvur tókst hann við yrkingalist. Eftir hann er savnið »Summarljómur«, 1953.
Hann doyði í 1967.
Úr: Árni Dahl: Bókmentasøga I-III. Fannir. 1980-83.


text:
Heilsuhjálparaútbúgvingin
Heilsuhjálparaútbúgving tekur 1 ár og 3 mánaðir. Byrjar tvær ferðir árliga, í januar og í septembur. Freistir at søkja eru 1. novembur og 15. mars. Útbúgvingin gevur atgongd til heilsurøktara.
Finn umsóknarblað her
Upptøkukrøv
Til heilsuhjálpara krevst 9. flokkur + eitt ára starvsroyndir ella 10. flokksprógv. Sí her.
Tíðarætlan
Tíðarætlan fyri útbúgvingarnar
Lærugreinar
Yrkislærugreinar:
Samfelagslæra
Arbeiðsumhvørvi
Endurmenning
Røkt
Sálarfrøði
Almennar lærugreinar:
Danskt D
Enskt D
Føroyskt D
Náttúrulæra D
Vallærugreinir
Starvsvenjingarpláss
Heilsuhjálparanæmingar eru í starvsvenjing 2 ferðir á 12 vikur hvør.
Starvsvenjingarplássini eru í Heimatænastuni, á ellis- og røktarheimum og í eldrasambýlum runt landið.
Næmingarnir fáa møguleika at seta ynskir fram um pláss, til hvørja starvsvenjing. Tó er ikki altíð at ynskini kunnu uppfyllast, tá verður avgjørt við luttakasti. Næmingar mugu fyrireika seg uppá at skula flyta bústað í samband við starvsvenjing.
Meting í skúlatíðarskeiðunum
Tá eitt skúlatíðarskeið endar, er ein innanhýsis roynd og talmet verða givin fyri hvørja lærugrein sær. Royndin og talmetini, fyri allar lærugreinar, skulu samlað standast, við í minsta lagi talmetinum 02.
Meting í starvsvenjingini
Starvsvenjingin hevur 19 mál, ið skulu standast við endan av tíðarskeiðnum. Næmingurin fær vegleiðing undir starvsvenjingini og skal til 3 samrøður í hvørjari starvsvenjing. Vegleiðarin útfyllir eina støðismeting, ið vísir støðið hjá næminginum.
Próvtøkur
Til seinast í útbúgvingini liggja próvtøkur. Heilsuhjálparanæmingar skulu upp til próvtøku 2 ferðir: Verkætlan, ið er skrivað í bólkum og einari lærugrein har trekt verður millum yrkislærugrein og almenna lærugrein.
Mentamálaráðið trekkir út lærugreinarnar. Verkætlanin kann skrivast í bólkum ella einsamøll. Til próvtøkuna er ein næmingur inni.
Um ein næmingur ikki stendur skúlatíðarskeiðið ella starvsvenjingina, kann næmingurin ganga umaftur einaferð.
Arbeiðspláss
Eftir lokna útbúgving er arbeiðsøki í høvuðsheitinum innan Nærverkið t.d.:
- Heimatænastan
- Ellis- og røktarheim
- Sambýlir
- Stuðulstænastan
Víðari lesnaður
Sum útbúgvin heilsuhjálpari, kanst tú útbúgva teg víðari til heilsurøktara.
Samrøða við ein heilsuhjálpara
Sigur soleiðis um starvið sum heilsuhjálpari:
- At arbeiða við menniskjum snýr seg um umsorgan og røkt
- At virða orkuna hjá borgaranum
- At stuðla og stuðla til ynskir um virksemi
- At hava gott tvørfakligt samstarv
- At halda seg innanfyri sítt førleikaøkið
- At tú ert jaliga sinnað/ur, opin og tolin
Ingun fekk eitt ørðvísi starv sum inni-portør á Landssjúkrahúsinum
Ingun hevur ymiskar arbeiðsroyndir sum heilsuhjálpari og hevur henni dámt sera væl. Eftir at hava fingið ein son, hevði hon heldur trupult við at venja sig við tankan um at arbeiða í vaktum við einum lítlum barni.
Brádliga sær Ingun eina lýsing frá sjúkaflutningstænastuni á Lansssjúkrahúsinum, sum søkti eftir einum inni-portøri til skurðdeildina. Lýsingina fann Ingun á portal.fo. Talan var um eitt fulltíðarstarv frá 8.00 – 16.00 gerandisdagar.
Kravið var ein heilsufaklig útbúgving og sum útbúgvin heilsuhjálpari lýkur Ingun hesi krøv. Tað vóru 11 umsøkjarar til starvið, 3 vóru til samrøðu og Ingun fekk starvið. Tað var ein royndartíð uppá 3 mánaðir, men tá 2 mánaðir vóru farnir, varð Ingun sett í fast starv.
Sum inni-portørur skalt tú hava nomið tær vitan um tagnarskylduna, sorg og kreppu, samskifti, duga at seta seg í støðuna hjá sjúklinginum, reinføri, smittuvandar, flytihættir, o.s.fr.
1. hjálparaskeið, sum var eitt krav, tók Ingun eisini á Heilsuskúlanum. Tað gera allir heilsuskúlanæmingar
Arbeiðsuppgávurnar hjá Ingun eru nógvar og umfata m.a. at koyra sjúklingar til og frá skurðstovuni.
Ingun ger millum annað seingjalegurnar klárar til ymsu sjúklingarnar t.d er tað ein mjødn, sum skal skiftast, so skal tað vera ein síðulega til tann sjúklingin. Sera týdningarmikið er at duga at lejra/leggja beinið rætt, so trýstið ikki er skeivt undir skurðviðgerðini. Síðan hjálpir Ingun til við at halda beininum hjá sjúklinginum, meðan beinið og mjødnin verða jodaði og gjørd klár til skurðviðgerð.
Allar royndir, sum verða tiknar inni á skurðstovuni, hevur Ingun ábyrgdina av at bera á rætta stað t.d. til patologin.
Ingun kemur í samband við nógv ymisk menniskju, sum hava tað í felag, at tey hava brúk fyri viðgerð. Nógv av teimum eru í kreppu, tí tey hava fingið tyngjandi boð frá læknanum.
Tá er týdningarmikið at hava empati og duga at samskifta á rættan hátt. Sjúklingarnir eru bangnir og hava brúk fyri at tosa. Tá er uppgávan hjá Ingun at lurta og vísa, at hon er áhuga í tí, sum viðkomandi hevur uppá hjarta, vera tilstaðar og geva hondini eitt lítið klemm, tá tørvur er á tí.
Hesir eginleikar og fleiri aðrar, sum hon kann nýta í sínum starvi, hevur Ingun fingið vitan um undir útbúgvingini til heilsuhjálpara, ið er ein grundútbúgving innan heilsu, sum brynjar/gevur førleika til at arbeiða við menniskjum, heilsu, røkt og reinføri.


text:
Húsið við Á.
“Húsið við Á” er bygdarhúsið í Porkeri.
Kommunan keypti ein gamlan møbilhandil og bygdi hann um.
Húsið er í tveimum hæddum og kann leigast út til ymisk endamál.
Ein nevnd hevur um hendi dagliga raksturin.
Í niðara hæddini er hølið við borðum og stólum, har borðreiðast
kann til 40 – 45 fólk. Ein lítil køkur er til hetta høli.
Í niðaru hædd er WC inn frá ganginum.
Í endanum av húsunum er alment WC, sum hevur egna inngongd.
Har eru tvey WC, eitt vanligt og eitt við brúsu til fólk við breki.
Breið og góð trappa er upp á ovaru hæddina.
Á ovaru hædd er hølið við borðum og stólum, har borðreiðast kann til 80 fólk.
Á ovaru hædd er eisini stórur og góður køkur, sum er góðkendur av myndugleikunum.
Í húsinum er alt, sum hoyrir til, um tú skal matgera og borðreiða.
Í hesi 7 árini, “Húsið við Á” hevur verið í nýtslu, hevur tað verði nógv brúkt, 120 – 150 ferðir um árið, til barnadóps-, konfirmatións-,
og føðingardagsveitslur, umfram aðrar veitslur. Skeiðsvirksemi hevur eisini verði í húsinum.
Internet er í húsinum, uppvarpari, og televarp til stórskíggja.
Eisini ber til at leiga húsið til bólkar, sum ynskja at liggja nátt. Húsið eigur soviundirløg.
Kostnaður fyri at leiga húsið er:
Alt húsið kr. 1.500,00
Niðara hølið kr. 500,00
Um áhugi er at leiga “Húsið við Á” ber til at ringja til formannin Zacharias Bech á tlf. 599226.


text:
Veðrið tóktist næstan fjarstýrt mentanarnáttina í Havn 3.juni, tí tað var beint aftan á setanarrøðuna, at útideyðaveðrið broyttist til eitt gott, kalt kvøld. Undirritaða hevði satt at siga eina herliga mentanarnátt. Tryggingarfelagið Føroyar bað meg vísa runt í teirra listasavni og tað gjørdi eg við gleði. Tað fantastiska við einum tílíkum mentanarkvøldi er, at tað gerst púra greitt hvussu alstórur áhugin fyri mentan og list er millum føroyingar. Sjálvandi gongur mentanarnáttin eisini í stóran mun út uppá shopping og hugna, men tað ger einki, serliga um tað fara at koma alsamt fleiri tiltøk, sum geva okkum øllum, eisini børnunum, góðar, listarligar upplivingar.
Eg seti inn nakrar myndir, sum John Dalsgarð tók á rundferðini í Tryggingini, umframt byrjanina til mína presentatión hetta kvøldið:
-Tá eg fyri 8 árum síðani á fyrsta sinni upplivdi stóra savnið av list hjá Tryggingini gjørdist eg sera bilsin, bæði av nøgdini og av góðskuni av hesum savni, ið inniheldur list hjá nøkrum av okkara bestu listafólkum. Tað var saman við arkitektinum, Maritu Weihe sálu, at eg fór í gjøgnum savnið til tess at avgera hvar tey ymisku verkini skulu hanga í nýggju samanbygdu hølunum. Nú er nógv broytt við innrættingini, eins og nýggj verk eru komin aftrat savninum hjá Tryggingini. Eg havi valt nøkur góð verk út til henda listatúrin á Kongabrúnni, men vil fegin leggja dent á, at tað eru rættiliga nógv verk, sum eg ikki nevni, eins og eg sjálvandi kundi valt aðrar leiðir á hesi listaferðini. Lat meg leggja aftrat, at úrvalið sjálvandi eisini er treytað av tí listakeypi, sum hevur verið og sum hevur við sær, at t.d. Ingálvur av Reyni, Tummas Arge og Zacharias Heinesen eru serliga væl umboðaðir við nógvum frálíkum verkum í hesum savni.
Landslagið hevur verið umboðað innan heimslistina heilt afturi í fornøldini, men gjørdist ikki sjálvstøðugt myndevnið fyrr enn í 19. øld, tá tað hevði sína lutfalsliga stuttu stórleikatíð. Føroysk myndlist er í so máta eitt undantak við tað, at vit byrjaðu við landslagnum fyrst í 20. øld og neyvan eru heilt liðug við tað enn. Ein landslagslýsing er ikki bert ein spegling av avvarðandi myndevni, men ein tulking, sum í stóran mun er ávirkað av síni samtíð á sama hátt sum vit áskoðarar altíð eru ávirkaðir av okkara egnu samtíð. Tað eru vit forrestin eisini, tá tað kemur til rammur. Og tað er áhugavert at eygleiða hvussu illa rammumótin heldur aftur í móti verkunum sjálvum. Nógvar av myndunum á Tryggingini hava rammur, sum fyrr vórðu hildnar at vera tað allarfínasta við ektaðum blaðgulli, men sum í dag tyngja og fáa myndirnar til at síggja meir gamaldags út enn tær eru...
Ein kvinnumynd hjá Tróndi Patursson
Myndin Sufferer hjá Rannvá Kunoy
Gjøgnum tíð og rúmdir hjá Ingálvi av Reyni
(KP)


text:
Niðri á Bakka í Svínáum
... Jóhan Karl Dam av Norðskála bar av øllum, tá tað kom til at fortelja søgur. Eftir mini meting var hann so góður frásøgumaður, at tað var einki minni enn ein skaði fyri Føroyar, at hesin maður skuldi fara frá okkum og ikki hava verið í Útvarpinum. Vit kunnu taka einar tvær søgur, men ein følir seg næstan sum tjóv, tí hann eigur nógv fólk eftir seg, saktans verður onkur sum fer i holt við at hefta á blað nakað av tí, tey hava hoyrt og sæð.
Norðuri i Svínáum standa eini hús, sum verða rópt á Bakkanum. Maðurin, sum búsettist har, æt Martinus, og kona hansara Anna Katrina. Tey bæði fingu eingi børn, eg haldi meg hava hoyrt, at tey vóru komin væl til árs, tá tey giftust. Hendan Anna Katrina var mostur Jóhan Karl, og fall tað líka sum av sær sjálvum, at hann var rættiliga nógv norðuri á Bakka. Nú lata vit hann fáa orðið.
Tað var um summarið, Martinus hevði sligið dagin fyri, og hann hevði eisini verið í bøðnum tíðliga um morgunin, men kom aftur til hús at fáa sær morgunmat. Meðan maður og kona nú sita og fáa sær, tala tey saman um, hvat tey skuldu hava til døgurða.
Tað vóru fleiri møguleikar, men so fall avgerðin, tað skuldi verða krabbar. Alt lá fyri av tí besta, fjøran var so mikið stór, at um teir báðir fóru at leita, so átti tað ikki at taka langa tíð. Pilturin er kvikur, tað gongur saktans. So vit avstað, - tað var skjótt at fáa uppí spannina, vit høvdu við. Komnir aftur til hús, blivu krabbarnir.skolaðir við vatni, og so í pottin, sum varð hongdur yvir eldin. Lokið varð lagt á, og so fóru øll í bøin.
Tá tey gomlu mettu, at døgurðin var kókaður, fóru tey aftur til hús. Men tað var eitt verri skil at koma aftur til. Lokið hevði ikki verið lagt nóg væl á, tá so løgurin í pottinum ornaði, hildu krabbarnir, sum rimiligt var, vera best at sleppa sær burtur úr hesum hitanum, og tað høvdu teir klárað so væl, at har var ikki ein eftir í pottinum.
Eitt sum hevði hjálpt teimum, var, at eplini vóru undir, so tað var lægri hjá teimum at klára sær upp á tromina. Haðani vóru teir rímiligt farnir eftir høvdinum, og so upp eftir skeringinum upp á eldtræið. Um teir nú allir bara høvdu hildið fram upp gjøgnum skorsteinin. so var alt so beint fram, men tað gjørdu bara nakrir fáir, teir flestu høvdu hildið ferðina niður aftur og so uppaftur uttan á skorsteinininum, tí teir vóru at hitta í tróðrinum.
Tað var ein standur. Har blivu so eingir krabbar til døgurða hendan dag, farið varð eftir eini rívu til at steyta neyðardýrini niður aftur.
++++
Hesi fólkini Niðri á Bakka í Svínáum fingust við handil eina tíð. Handilin var ikki stórur, í dag hava vit bestan hug at siga eitt lítið kamar, men tað brúktist. Eitt sindur av kjallara var undir, sjálvt um hann var nakað lágur - og kúgvin stóð beint undir nevnda kamari.
So ein morgun fer konan í kjallaran at mjólka. Tá hon er oman komin, hoyra teir eitt løgið ljóð frá henni. Tað gongur bara ein lítil løta, so er konan aftur og gloppar hurðini inn i handilin. Tá kemur ljóðið aftur, og tað er næstan, sum hon skuldi gingið av verðini.
Teir báðir, maðurin og systursonurin, rúka á føtur og fara til hennara at vita, hvat ið bagir. Og tað var ein sjón. Nú er tað proppurin í siroppstunnuni, sum er farin úr. Siroppurin er allur runnin niður á gólvið - og nakað er so farið gjøgnum pløgingarnar niður á kúnna.
Men har, sum allastaðir tá - gáttirnar vóru høgar, so nógv var á gólvinum. Meðan tey trý standa har og sko6a skaðan, fanqa eyguni á piltinum nakað, sum hevur hansara stóra áhuga. Einastaðni mitt í siroppinum stendur ein sukurtoppur og undir liðini á honum liggur sukurøksin (vanligt var at høgga sukrið sundur við lítlari øks). Brátt er barnsins l yndi, eygað hevur ikki meira enn fangað hettar, fyrr enn hann rópar: "Mostur kann eg sleppa at sleikjaa øksina?"
Tey bæði gomlu hvukku við, snaraðu sær á og hugdu at dreinginum. Hann segði seg aldri gloyma hesi eygu. Men so kom tað, hann fekk at vita, at hann átti at verið flongdur, men tað kundi gera tað sama. Eitt so forstokkað bleiv so ongantíð til fólk kortini.
Kelda: CARL WEIHE, “Mondul” nr. 1982, árg.8


text:
The Islands and the Whales
Vi programlægger ca. en måned frem. Hold dig orienteret om kommende spilletidspunkter for filmen.
The Islands and the Whales er ein nýggjur grindafilmur, har royndi og virðislønti skotski leikstjórin Mike Day eygleiðir og ber søguna hjá øllum pørtum fram á stóra løriftinum uttan at moralisera.
Fyrr hevur Mike Day gjørt heimidlarfilm um súluveiðu á Sula Sgeir, Súluskeri.
Mike Day hevur filmað í Føroyum í fýra ár, frá 2011 til 2014. Tí kennir hann samfelagið og nógv lyklafólk, sum hann hittir og letur siga teirra søgu, fyri og ímóti grindadrápi við egnum orðum.
Pál Weihe er ein høvuðspersónur, ið umboðar kritiska og sakliga sjónarmiðið, har mælt verður frá at eta grind orsaka av heilsuvandanum, ið kemur av øktari kyksilvurdálking. Ein familja úr Kvívík umboðar hina síðuna. Pápin er grindamaður og setur eina æru í at veiða fugl og fisk sum part av sínum samleika. Vit frætta eisini frá abba hansara, ið sigur frá søgum úr gomlum døgum. Men kona grindamannin er útbúgvin sjúkrasystir og er sostatt tilvitað um møguligu vandarnar við at eta grind, og vit síggja tey bæði kjakast. Hetta er ein søga um grindadráp, sum vit aldri áður hava sæð í biografi áður.
Fornisku huldufólkini gerast ein metaforur fyri javnvágina millum menniskja og náttúru í modernaða samfelagnum. Skulu vit gevast at drepa grind og missa eina elligamla siðvenju, ið er inngrógvin í okkara samleika? Skulu vit lata børn okkara eitrast av kyksilvuri og dálking í havinum? Hetta eru spurningar, ið heimildarfilmurin The Islands and the Whales vil hava okkum sjálvi at svara.
”Filmurin er ein visuelt og frásagnarliga hugbindandi uppliving við grindadrápinum sum reyðum tráði. Søgan er persónsdrivin og heldur seg tætt uppat grindadrápinum, soleiðis sum tað gongur fyri seg í føroyska samfelagnum. Tó er filmurin ikki óneyðuga partískur ella moraliserandi á nakran hátt. Viðurskiftini vera lýst uttan støðutakan, og hyggjarin má sjálvur meta um”, sigur ummælarin Knút Háberg Eysturstein.
Filmurin varar 84 minuttir, hevur føroyska talu og enskan undirtekst. Eftir sýningina svarar leikstjórin, Mike Day, spurningum.
- 16:00- Sal 1BestilKøb
CPH:DOX
Hvalfangersamfundet på Færøerne står over for en skillevej. Deres traditionsrige livsstil med hvalfangst bliver truet af forurening, der har gjort hvalspisning livsfarligt, samtidig er der pres på fra dyrevelfærdsorganisationer, der vil stoppe deres hvaljagt, men er færingene i stand til at ændre livsstil og er de overhovedet interesserede i det. Filmen skildrer godt valget mellem tradition og overlevelse, samtidig med at det bliver illustreret hvordan global forurening kan påvirke et ellers lille og isoleret samfund. Simultanvisning med debat og Q&A med instruktøren DOX:ON:TOUR sætter fokus på aktuelle og debatskabende temaer, som bliver fundet i tæt samarbejde med de lokale visningssteder, partnere og gymnasier.


text:
Havstovan telur súlurnar í Mykineshólmi við o.u. 10 ára millumbili. Fuglarnir verða taldir eftir myndum, og í summar hava vit tikið myndir við eini dronu. Sí filmin við dronuupptøkum her.
Trupulleikin er, at allar súlurnar síggjast ikki frá eggini, og tí hevur higartil verið neyðugt at nýtt bát ella tyrlu aftur at teljingunum frá eggini. Tá ið tyrla verður nýtt, fara tær flestu súlurnar á flog, sum ikki liggja á, og tá ið bátur kemur inn undir landið, fara eisini nógvar súlur á flog, serliga oyðifuglurin (ungar súlur uttan reiður). Dronan tykist harafturímóti ikki at órógva súlurnar munandi, so hon er tí ein góð hjálp á teimum plássum, har súlurnar ikki síggjast frá eggini. Á sama hátt kunnu dronur eisini nýtast til skráseting av øðrum fuglasløgum.
Súlustovnurin í Norðurhøvum minkaði nógv í 1800-talinum, og hildið varð, at ovurveiða var orsøkin til minkingina. Súlurnar vórðu tí friðaðar í flestu støðum, og síðani fyrst í 1900 hevur stovnurin verið í stórum vøkstri; úr 50.000 pørum upp í 400.000 pør. Nú er tað bert í Føroyum, at súlan ikki er friðað. Í Skotlandi hava tey tó undantaksloyvi at taka 2.000 grásúlur (vaksnar ungar), og í Íslandi veiða tey um 1.000 grásúlur.
Hóast 500 grásúlur verða veiddar í Føroyum um árið, er stovnurin vaksin seinastu árini. Ein partur av hesum vøkstri kemur helst frá súlum úr Skotlandi og Íslandi, har súlustovnarnir hava verið í stórum vøkstri.
Størsti vøksturin í Mykineshólmi hevur verið á Bølinum, sum er vestast á Mykineshólmi. Har byrjaðu súlur at reiðrast fyrst í 1960-árunum, og seinastu árini hevur verið rættiligur vøkstur her, so súlan trokar bæði lunda og havhest burtur.
Sild og makrelur er besta føðin hjá súluni, so føðin hevur ikki trotið seinastu árini.


text:
Flogbóltur
Á hesari síðuni lýsa vit liðini hjá KÍF í 2016/2017.
Vit leggja stóran dent á at bjóða eitt gott og stuttligt ítróttarligt umhvørvið, við dugnaligum venjarum.
Vit hava okkurt fyri øll, uttan mun til støði ella aldur.
Á breddanum til vinstru síggja tit øll liðini vit bjóða út í ár.
Her fara vit at hava felagsmyndir, samrøður og nýggjheitir frá teimum ymisku liðunum.
Niðanfyri kunnu tit síggja hvar børnini hjá tykkum kunnu venja við:
(Hetta er bert vegleiðandi)
Flogbørn 0-1 leikarar frá 2008 - 2009 (6-8 ár)
Flogbørn 2 leikarar frá 2007 - 2008 (8-9 ár)
Flogbørn 3 leikarar frá 2006 - 2007 (9-10 ár)
U12 leikarar frá 2004 - 2005 (10-12 ár)
U14 leikarar frá 2002 - 2003 (12-14 ár)
U16 leikarar frá 2000 - 2001 (14-16 ár)
Um tit hava nakrar spurningar ella eru forvitin um okkurt, so eru tit vælkomin at skriva ein boð til okkum á flogboltur@kif.fo og vit venda aftur til tykkum sum skjótast.


text:
KAPITTUL TVEY
Hann „livdi við Gudi“
1, 2. Hvørjari verkætlan arbeiddu Nóa og familja hansara við, og hvørjar avbjóðingar møttu teimum?
NÓA rættaði ryggin og strekti sínar eymu vøddar. Ímynda tær hann sitandi á einum stabba. Meðan hann soleiðis rindaði sær møðina, eygleiddi hann ta risastóru ørkina, sum stóð í gerð. Ramur luktur av heitari tjøru fylti luftina, og dunið av snikkaraamboðum hoyrdist. Haðani hann sat, sá Nóa synir sínar arbeiða ymsastaðni á tí stóra timburskrokkinum. Synir hansara, konur teirra og hansara egna kona høvdu øll í áratíggju arbeitt saman við honum í hesi verkætlanini. Tað gekk væl framá, men har var nógv eftir at gera hjá teimum.
2 Fólkini har um vegir hildu, at tey vóru býtt. So hvørt sum ørkin tók skap, flentu fólkini uppaftur meira við tankan um eina vatnflóð, sum skuldi fjala alla jørðina. Tey hildu vanlukkuna, sum Nóa ferð eftir ferð hevði ávarað um, vera bæði óhugsandi og láturverda. Tey skiltu ikki, at ein maður so býttisliga spilti lív sítt — og lívið hjá familju síni! Men Jehova Gud hevði eina heilt aðra áskoðan á Nóa.
3. Á hvønn hátt livdi Nóa við Gudi?
3 Guds orð sigur: „Nóa livdi við Gudi.“ (Les Fyrstu Mósebók 6:9.) Hvat merkti tað? Ikki at Gud var á jørðini ella, at Nóa onkursvegna fór til himmals. Nei, tað merkti, at Nóa aktaði Gud sín og var so góður við hann, at hann so at siga fylgdist við Jehova, eins og vinir fylgjast. Fleiri túsund ár seinni segði Bíblian um Nóa: „Við [trúgv] dómfeldi hann heimin.“ (Hebr. 11:7) Hvussu tá? Hvat kunnu vit læra av hansara trúgv í dag?
Ein lýtaleysur maður í einum spiltum heimi
4, 5. Hvussu var óndskapurin alsamt versnaður á døgum Nóa?
4 Nóa vaks upp í einum heimi, har óndskapurin alsamt versnaði. Heimurin var eisini óndur, tá ið langabbi hansara, Enok, livdi, ein annar rættvísur maður, ið livdi við Gudi. Enok hevði boðað frá, at ein dagur skuldi koma, tá ið Gud fór at útinna dóm yvir tey gudleysu menniskjuni í heiminum. Nú, á døgum Nóa, hevði óndskapurin vundið enn meiri upp á seg. Í roynd og veru var jørðin spilt í eygum Jehova, tí hon var full av órætti. (1 Mós. 5:22; 6:11; Jud. 14, 15) Hvat var hent, síðani óndskapurin hevði vundið so nógv upp á seg?
5 Ein ræðuligur sorgarleikur var farin fram millum gudssynirnar, ella einglarnar. Ein teirra hevði longu sett seg upp ímóti Jehova og gjørt seg sjálvan til Satan Djevulin við at baktala Gud og lokka Ádam og Evu at synda. Á døgum Nóa fóru aðrir einglar at gera uppreistur ímóti rættvísa stýri Jehova. Teir góvu upp bústað sín í himli, fóru niður á jørðina, fingu sær skap sum menniskju og tóku sær vakrar kvinnur til konur. Hesir stoltu, sjálvgóðu og uppreistrarhugaðu einglarnir høvdu skaðiliga ávirkan á menniskjuni. — 1 Mós. 6:1, 2; Jud. 6, 7.
6. Hvussu ávirkaðu nefilim viðurskiftini í heiminum, og hvat setti Jehova sær fyri at gera?
6 Haraftrat kom burtur úr hesum ónatúrliga sambandinum millum einglarnar í mannalíki og kvinnurnar eitt kynblandað avkom, risar, ið vóru óvanliga sterkir. Í upprunatekstinum í Bíbliuni verða teir róptir nefilim, sum bókstaviliga merkir „teir, ið høgga niður“ — teir, ið fáa onnur at snáva. Hesi óndu bølmennini, nefilim, vóru orsøkin til, at viðurskiftini í heiminum versnaðu munandi. Ikki løgið, at Skaparin helt, „at óndskapurin í menniskjunum var stórur á jørðini, og at hjartans hugsan og tráan teirra var ikki annað enn ilt allan dagin“. Jehova setti sær fyri, at hann 120 ár seinni skuldi týna hetta ónda mannasamfelagið. — Les Fyrstu Mósebók 6:3-5.
7. Hví var tað ein avbjóðing hjá Nóa og konu hansara at verja synir sínar fyri óndskapinum?
7 Hugsa tær, hvussu torført tað mundi vera at uppala børn í einum slíkum heimi. Men tað gjørdi Nóa. Hann fekk eina góða konu, og eftir at hann var vorðin 500 ára gamal, bar hon honum tríggjar synir — Sem, Kam og Jafet. * Saman noyddust tey at verja synir sínar fyri óndskapinum, sum var rundan um tey. Smádreingir verða ofta hugtiknir av monnum, sum eru ’veldigir’ og ’navngitnir’, og júst tað vóru nefilim. Nóa og kona hansara fingu helst ikki vart synir sínar fyri at hoyra um øll brøgdini hjá hesum risunum, men tey kundu læra teir sannleikan um Jehova Gud, sum hatar allan óndskap. Tey máttu hjálpa dreingjunum at skilja, at Jehova kendi seg særdan av harðskapinum og uppreistrinum í heiminum. — 1 Mós. 6:6.
8. Hvussu kunnu skilagóð foreldur nú á døgum taka eftir Nóa og konu hansara?
8 Foreldur nú á døgum munnu duga at seta seg inn í støðuna hjá Nóa og konu hansara. Heimurin í dag er eisini fullur av harðskapi og uppreistri. Bólkar av uppreistrarhugaðum ungum herja í nógvum býum. Sjálvt undirhald, sum er ætlað smábørnum, kann vera á tremur við harðskapi. Skilagóð foreldur gera alt, tey eru ment, fyri at reka slíka ávirkan aftur við at læra børn síni um Jehova, Gud friðarins, sum einaferð fer at beina fyri øllum harðskapi. (Sl. 11:5; 37:10, 11) Tað ber til at læra børn at gera tað rætta, sjálvt í einum óndum heimi! Hjá Nóa og konu hansara eydnaðist tað. Synirnir hjá teimum gjørdust góðir menn, og teir fingu sær konur, sum eisini settu Jehova Gud fremst í sínum lívi.
„Tú skalt gera tær ørk“
9, 10. (a) Hvørji boð frá Jehova broyttu lívið hjá Nóa? (b) Hvussu segði Jehova, at ørkin skuldi síggja út, og hvørja ætlan hevði hann við henni?
9 Ein dagin broyttist lívið hjá Nóa fullkomiliga. Jehova talaði við elskaða tænara sín og segði honum frá síni ætlan um at týna heimin, sum tá var. Gud gav Nóa hesi boð: „Tú skalt gera tær ørk av goferviði.“ — 1 Mós. 6:14.
10 Henda ørkin var ikki eitt skip, sum nøkur halda. Hon hevði hvørki bógv, hekku, kjøl ella róður, og eingin bugur var í. Hon var rætt og slætt ein stórur kassi. Jehova gav Nóa tey nágreiniligu mátini til ørkina, segði honum, hvussu skapið skuldi vera, og at hann skuldi smyrja hana bæði innan og uttan við tjøru. Hann greiddi honum eisini frá hví: ’Eg lati nú vatnflóð koma yvir jørðina; alt tað, ið á jørðini er, skal ganga til grundar.’ Men Jehova gjørdi henda sáttmálan, ella formligu avtaluna, við Nóa: „Tú skalt fara inn í ørkina, tú og synir tínir, kona tín og sonarkonur tínar við tær.“ Nóa skuldi eisini hava øll sløg av dýrum við sær. Bert tey, sum vóru í ørkini, kundu yvirliva Vatnflóðina. — 1 Mós. 6:17-20.
11, 12. Hvørja risastóra uppgávu hevði Nóa fyri sær, og hvussu tók hann við avbjóðingini?
11 Nóa hevði eina risastóra uppgávu fyri sær. Ørkin skuldi verða ómetaliga stór — umleið 133 metrar long, 22 metrar breið og 13 metrar høg. Hon var nógv størri enn tey størstu havføru træskipini, ið nakrantíð eru bygd, sjálvt í nýggjari tíð. Royndi Nóa at sleppa undan hesi uppgávuni, grenjaði hann um avbjóðingarnar, ella royndi hann at broyta nakað fyri at lætta um stríðið? Bíblian svarar: ’Nóa gjørdi í einum og øllum, sum Gud hevði sagt við hann.’ — 1 Mós. 6:22.
12 Arbeiðið stóð við í fleiri áratíggju, kanska 40 ella 50 ár. Trø skuldu fellast, bular skuldu dragast, bjálkar skuldu høggast, evnast til og skoytast saman. Tríggjar hæddir, ella trý dekk, skuldu vera í ørkini, nøkur rúm og ein hurð á síðuni. Vindeygu vóru eyðsýniliga í erva allan vegin runt, og takið hevði helst lága reising, so vatnið fekk runnið burtur. — 1 Mós. 6:14-16.
13. Hvat kann hava verið ein størri avbjóðing hjá Nóa enn at byggja ørkina, og hvussu ávirkaði tað fólkini?
13 Sum árini gingu, og ørkin tók skap, man Nóa hava frøtt seg um, at familjan stuðlaði honum. Men eitt annað var, sum kanska var ein enn størri avbjóðing enn at byggja ørkina. Bíblian sigur okkum, at Nóa var ’prædikari rættvísinnar’. (Les Seinna bræv Pæturs 2:5.) Hann var djarvur og gekk undan við at ávara tað ónda og gudleysa mannasamfelagið um oyðingina, ið var á veg. Lurtaðu tey? Seinni mintist Jesus Kristus aftur á hesa tíðina og segði, at fólkini „vitstu av ongum“. Hann segði, at tey vóru so upptikin av gerandislívinum — at eta, drekka og gifta seg — at tey ikki góvu gætur eftir Nóa. (Matt. 24:37-39) Nógv hildu ivaleyst hann og familju hansara fyri gjøldur. Nøkur hóttu hann møguliga og settu seg upp ímóti honum við harðskapi. Tey royndu kanska enntá at forða teimum í at byggja ørkina.
14. Hvat kunnu familjur í dag læra av Nóa og familju hansara?
14 Men Nóa og familjan góvu kortini ikki uppat. Tey bygdu við sama lag, hóast fólk rundan um tey hildu tað vera høpisleyst, púra burtur við og láturligt. Familjur í dag kunnu læra nógv av trúnni hjá Nóa og familju hansara. Vit liva jú í tíðini, sum Bíblian nevnir ’síðstu dagarnar’ hjá hesi heimsskipanini. (2 Tim. 3:1) Jesus segði, at okkara tíð skuldi vera júst sum tíðin, tá ið Nóa bygdi ørkina. Vilja fólk í heiminum ikki lurta eftir boðskapinum um Guds ríki, men spotta ella enntá søkja at okkum, so er gott at hugsa um Nóa. Vit eru ikki tey fyrstu, ið eru fyri slíkum avbjóðingum.
„Far inn í ørkina“
15. Hvørjar av sínum kæru misti Nóa, tá ið hann nærkaðist teimum 600 árunum?
15 Fleiri áratíggju vóru liðin, og ørkin tók so líðandi sítt endaliga skap. Tá ið Nóa nærkaðist teimum 600 árunum, misti hann nøkur av sínum kæru. Pápi hansara, Lemek, doyði. * Fimm ár seinni doyði Metúsalem, ið var pápi Lemek og abbi Nóa. Hann bleiv 969 ára gamal og gjørdist soleiðis elsta menniskjað, sum er nevnt í Bíbliuni. (1 Mós. 5:27) Bæði Metúsalem og Lemek høvdu livað samstundis sum fyrsta menniskjað, Ádam.
16, 17. (a) Hvørji nýggj boð fekk Nóa, tá ið hann var 600 ára gamal? (b) Lýs ógloymandi sjónina, sum Nóa og familjan sóu.
16 Tá ið Nóa var 600 ára gamal, fekk hann eini nýggj boð frá Jehova Gudi: „Far inn í ørkina, tú og alt hús títt.“ Jehova bað eisini Nóa hava øll sløg av dýrum við inn í ørkina — sjey av teimum reinu, ið kundu latast sum offur, og tvey av hinum. — 1 Mós. 7:1-3, NW.
17 Tað man hava verið ein ógloymandi sjón. Í túsundatali komu tey undan sjónarringinum — gangandi, flúgvandi, skríðandi, vaggandi, dundrandi — øll hugtakandi ymisk í stødd, skapi og lyndi. Tað er ikki neyðugt at ímynda sær ein neyðars Nóa, sum royndi at reka ella onkursvegna lokka tey villu dýrini inn í trongu rúmini í ørkini. Frásøgan sigur, at tey „fóru inn í ørkina til Nóa“. — 1 Mós. 7:9.
18, 19. (a) Hvat kunnu vit hugsa um í sambandi við spurningarnar, sum atfinnarar seta viðvíkjandi tí, sum fór fram í frásøguni um Nóa? (b) Hvussu kom vísdómur Jehova til sjóndar í tí, sum hann gjørdi fyri at bjarga dýrunum?
18 Onkur hevur kanska hug at finnast at hesum og spyrja: ’Hvussu kundi nakað tílíkt bera til? Og hvussu kundu øll hasi dýrini liva so trongt, uttan at ruðuleiki stóðst av?’ Hugsa um hetta: Skuldi Skaparin av øllum alheiminum ikki vera førur fyri at hava tamarhald á dýrunum og enntá temja tey og fáa tey at akta, um neyðugt? Minst til, at Jehova Gud er tann, ið skapti dýrini. Nógv seinni kleyv hann eisini Reyðahavið og fekk sólina at standa stilla. Var hann so ikki førur fyri at fremja alt tað, sum stendur at lesa í frásøguni um Nóa? Sjálvandi var hann tað, og hann gjørdi tað eisini!
19 Gud kundi, gaman í, valt at bjarga dýrunum á ein annan hátt. Men í vísdómi sínum gjørdi hann tað á ein hátt, sum minnir okkum um tað, hann upprunaliga leit upp í hendurnar á menniskjunum, nevniliga at taka sær av øllum dýrunum á jørðini. (1 Mós. 1:28) Tí vísa nógv foreldur í dag á frásøguna um Nóa, tá ið tey læra børnini, at Jehova er góður bæði við dýrini og menniskjuni, sum hann hevur skapt.
20. Hvat mundu Nóa og familjan takast við í vikuni undan Vatnflóðini?
20 Jehova segði við Nóa, at Vatnflóðin skuldi koma sjey dagar seinni. Tað man hava verið ein rokalig vika hjá familjuni. Hugsa tær, hvussu strævið tað hevur verið at skipa fyri, at øll dýrini, fóðrið og matvørurnar komu á rætta plássið og eisini, at ognirnar hjá familjuni komu inn í ørkina. Kona Nóa og konurnar hjá Sem, Kam og Jafet hugsaðu kanska serliga um at gera tað liviligt inni í ørkini.
21, 22. (a) Hví skuldi líkasælan hjá fólki á Nóa døgum ikki komið óvart á okkum? (b) Nær hildu fólk uppat at spotta Nóa og familju hansara?
21 Hvat gjørdu fólkini rundan um tey? Tey „vitstu“ framvegis „av ongum“, hóast tað var týðiligt, at Jehova signaði Nóa og alt hansara stríð. Tað er heilt vist, at tey sóu dýrini streyma inn í ørkina. Men líkasælan hjá teimum skuldi ikki komið óvart á okkum. Fólk í dag geva sær heldur ikki far um týðiligu prógvini um, at vit nú liva á síðstu døgunum hjá hesi heimsskipanini. Og sum Pætur ápostul boðaði frá, hava spottarar háðað og spottað tey, sum geva gætur eftir ávaring Guds. (Les Seinna bræv Pæturs 3:3-6.) Fólk spottaðu ivaleyst eisini Nóa og familju hansara.
22 Nær hildu tey uppat at spotta? Frásøgan sigur, at tá ið Nóa hevði fingið familju sína og dýrini inn í ørkina, ’læt [Jehova] aftur eftir honum’. Vóru nakrir spottarar nærindis, fekk henda guddómliga gerðin teir helst at tagna. Um ikki, fekk regnið teir at tagna — tí tað fór at oysa niður! Tað regnaði og regnaði og regnaði — inntil allur heimurin var undir í vatni, júst sum Jehova hevði sagt. — 1 Mós. 7:16-21.
23. (a) Hvussu vita vit, at Jehova ikki gleddist um, at tey óndu fólkini doyðu á døgum Nóa? (b) Hví er tað skilagott at taka eftir trúnni hjá Nóa í dag?
23 Gleddist Jehova um, at tey óndu fólkini doyðu? Nei, als ikki! (Ez. 33:11) Hann hevði tvørturímóti givið teimum ríkan møguleika at broyta kós og gera tað, sum var rætt. Høvdu tey kunnað tað? Lívsleiðin hjá Nóa svarar spurninginum. Hann livdi við Jehova, aktaði Gud í øllum og vísti soleiðis, at tað bar til at verða bjargaður. Í so máta dómfeldi hann heimin við trúgv síni, og við henni vísti hann eisini, hvussu stórur óndskapurin var á hansara døgum. Hansara trúgv bjargaði honum og familju hansara. Tekur tú eftir trúnni hjá Nóa, kanst tú kanska eisini bjarga tær sjálvum og teimum, tú elskar. Eins og Nóa kanst tú liva við Jehova Gudi og hava hann sum vin. Og tað vinalagið kann vara ævigt!
^ par. 7 Tá í tíðini livdu fólk nógv longur enn vit gera í dag. Orsøkin, til at tey livdu so leingi, var helst tann, at bert fá ættarlið vóru millum tey og Ádam og Evu, sum einaferð høvdu verið fullkomin.
^ par. 15 Lemek hevði givið soni sínum navnið Nóa, sum ætlandi merkir „hvíla“ ella „troyst“, og hevði profeterað, at Nóa skuldi liva upp til sítt navn, við tað at hann fór at geva mannaættini hvílu frá strævna arbeiðinum á bannaðu jørðini. (1 Mós. 5:28, 29) Lemek livdi ikki so leingi, at hann sá hesa profetiina ganga út. Mamma, brøður og systrar Nóa gingu møguliga burtur í Vatnflóðini.


text:
Orð: Jákup Dahl
Lag 1: Gunnar Mikkelsen
Lag 2: Hin tíðin, ið rann
Viðmerking: Yrktur til fólkafund við tingstaðin Uppi millum Stovur í Øravík í 1902.
1. Várt land er alfagurt
og frítt er várt heim,
og fagrastar miðsummarløtur,
tá blómurnar spretta, tað angar av teim,
og fragdarljóð fuglanna hoyrist við gleim
yvir fjall, yvir fjørð, yvir føtur.
2. Her forfedrar fríir fyrr komu á fund,
teir kendu ei bindandi fjøtur;
teir egið búgv reistu á egnari grund,
tí fríur var sveinur og frí vóru sprund
yvir fjall, yvir fjørð, yvir fløtur.
3. Men trælkast so langt mítt fólk æviskeið,
tá grasgrógva gamlar tinggøtur;
ei hómaðist mið, ei ferðin var greið,
og tigandi tungur fór hvør sína leið
yvir fjall, yvir fjørð, yvir fløtur.
4. Men aftur skal frælsislag birtast um lond
– tí enn eigast lívssterkar røtur;
og skapast skal virkandi, byggjandi ond,
og kvæðið frítt, treystligt skal duna við strond,
yvir fjall, yvir fjørð, yvir fløtur.


text:
Enn ein bók um tey bæði skrímslini lítl...
Enn ein bók um tey bæði skrímslini lítla og Stóra skrímsl
Børn í mongum londum hava rættiliga tik...
Børn í mongum londum hava rættiliga tikið bøkurnar um skrímslini til sín, so væntandi fer teimum at dáma b&oacu...
lítla skrímsl hevur fingið kettling, Ha...
lítla skrímsl hevur fingið kettling, Hann er ræðuliga fittur og mjúkur. Men Stóra Skrímsl eigur ongan kettling ...
Fjórða bókin um lítla skrímsl og Stóra ...
Fjórða bókin um lítla skrímsl og Stóra Skrímsl, sum nú eiga óteljandi fjepparar
Onnur bókin, sum er grundað á norðurlen...
Onnur bókin, sum er grundað á norðurlendskt samstarv, sum greiðir frá um stóra skrímsl, sum, sjálvt um tað er st&oac...


text:
Íleggingargrunnurin tryggjar framburð í Føroyum
24. august 2015
Í politisku skipanini í Føroyum er lítið og einki at hoyra um danska grunnin, Íleggingargrunnin fyri Føroyar.
Men hóast tað, so hevur júst tann grunnurin havt avgerandi týdning fyri menningina av føroyska samfelagnum seinastu nógvu árini.
Tá farið varð undir at gera fyrst Vágatunnilin, og síðani Norðoyatunnilin, trúðu eingir fíggjarstovnar, at tað var vert at fíggja íløguna, tí hon fór ikki at bera seg. Tí var tað bara danski Íleggingargrunnurin, sum fíggjaði tunlarnar.
Teir báðir tunlarnir eru størstu framstig, sum eru hend á samferðsluøkinum í Føroyum nakrantíð. Nýtslan av tunlunum er so stór, at báðir mestsum hava goldið skuldina aftur.
Og nú farið verður undir størstu samferðsluætlanina í Føroya søgu, Eysturoyar- og Sandoyartunlarnar, verður Íleggingargrunnurin eisini við til at fíggja ta íløguna.
Tá Flogvøllurin í Vágum varð yvirtikin, og síðani útbygdur, kom peningurin eisini úr Íleggingargrunninum. Tað var ikki sum lán, men 365 mió.kr. vórðu tiknar úr grunninum til fyrst at leingja flogvøllin, og síðani at byggja nýggja farstøð við flogvøllin.
Tær 365 mió.kr., sum vórðu tiknar úr grunninum, skulu ikki gjaldast aftur, talan var um eina gávu frá danska Fólkatinginum til føroyingar, tí Fólkatingið hevur ræðisrættin yvir Íleggingargrunninum fyri Føroyar.
Taka vit samanum, so hevur danski Íleggingargrunnurin fyri Føroyar, givið og lænt føroyingum yvir eina milliard kr., bara í hesi øldini til íløgur, sum hava alstóran týdning fyri føroyska samfelagið.
Tí í øllum trimum førunum er talan um sólskinssøgur fyri føroyska samfelagið.
Eg skilji væl, at politikararnir á loysingarveinginum ikki vilja tosa um Íleggingargrunnin, og enn minni rósa donsku pengunum.
Men eg vóni, at tit veljarar leggja tykkum í geyma, hvussu stóran týdning danski Íleggingargrunnurin, og harvið Ríkisfelagskapurin, hevur havt og hevur fyri føroyska samfelagið.
Hann er trygd fyri menningina av føroyska samfelagnum.
Tað eiga tit at hugsa um á løgtingsvalinum 1. september.
Annfinn Brekkstein
Valevni Sambandsfloksins til løgtingsvalið
RN
Aftur


text:
Summartilboð til Danmarkar
Ferðist við egnum bili til Danmarkar.
Pakkið viðførið og góða lagið í bilin heimanífrá. Lættari kann tað ikki vera. Tá tú ferðast við Norrönu, kanst tú byrja at halda frí langt áðrenn tú kemur fram til títt frítíðarstað ella summarhús. Umborð kanst tú uppliva mangt og hvat; bæði um tú ert í einingi ella ferðast saman við familju ella vinum.
Tilboðið er galdandi hesar fráferðir:
Fráferð úr Tórshavn sunnukvøld:
11.06, 18.06, 02.07 og 20.08.2017
Fráferðir úr Hirtshals leygardag:
17.06-24.06, 01.07-08.07 og 26.08-09.09.2017
Fráferð úr Hirtshals týsdag:
20.06 og 27.06.2017
Ynskir tú at keypa gisting, vegleiða vit teg fegin um tína næstu summarferð. Vit hava vitja flest allar frítíðardeplar í Danmark og kunnu tískil geva tær bestu vegleiðing samstundis kunnu vit vegliða um allar møguleikar umborð á Norrönu, soleiðis kunnu vit tryggja tær eina góða ferð.
Tryggja tær pláss og ferðina uttan at rinda alt beinanvegin. Rinda úr kr. 3.000 nú og restina ein mánaða áðrenn fráferð.
Prísir fyri ferðing íroknað bil
1 vaksin í deildum 4-koyggjukamari:
úr kr. 3.940
2 vaksin í 2-koyggjukamari v/vindeyga:
úr kr. 4.990
2 vaksin í kamari við dupultsong:
úr kr. 6.780
2 vaksin í luksuskamari:
úr kr. 7.280
2 vaksin og 2 børn (3-11 ár) í 4-koyggjukamari u/vindeyga:
úr kr. 5.990
2 vaksin og 2 børn (3-11 ár) í 4-koyggjukamari v/vindeyga:
úr kr. 7.580
2 vaksin og 2 børn (3-11 ár) í familjukamari:
úr kr. 9.370
Ring og bílegg
ella frætt nærri
34 59 00


text:
Sunday, April 10, 2011
Hugskots- og videolistin 1
Modernaða myndlistin hevur frá byrjanini verið í støðugari mótstøðu til ta etableraðu listina og tað vil eisini siga seg sjálva. Eitt tílíkt rák er eyðvitað merkt av nógvum og títtum uppreistrum, men fyrsti listamaðurin, sum gjørdi uppreistur ímóti avantgardismuni sjálvari var franski listamaðurin Marcel Duchamp (1887-1968), sum í 1918 sendi eina vesikummu við heitinum Fontaine og sum hann hevði signerað R.Mutt inn til eina listaframsýning. Tað er freistandi at síggja hesa gerð sum part av náttúrligari menning frá Picasso og hansara leggjan dent á tað intellektuella, á hugskotið í listaverkinum fram um veruleikaeftirgerð og handaverk. Einki er at ivast í, at provokatiónin hjá Duchamps fekk stóran týdning fyri framtíðarlistina, t.d. minimalismu og konseptlist, men hansara readymades vóru upprunaliga ætlað sum rein provokatión móti einum listaumhvørvi, sum hann helt vera falskt og fult av hyklarum. Við vesikummuni m.a. vildi hann vísa á, at hesir gerandislutir høvdu fult so gott listarligt virði sum tað talentleysa skramblið, sum hansara samtíðarlistafólk sýndu fram í avantgardismunar heilaga navni. Eftir hansara meting var avantgardisman ikki longur eksperimenterandi, men forútsigilig. Við øðrum orðum var avantgardisman blivin akademisk.
Um somu tíð sum Duchamp lanseraði vesikummuna, kyknaði myndlistin so smátt í Føroyum í byrjanini av 20.øld. Men her var eingin avantgardisma, ei heldur nøkur list yvirhøvur at gera uppreistur í móti. Kristin í Geil og aðrir fagnaðu okkara náttúru í tjóðskaparromantiskt grundaðum landslagsmyndum og náttúran hevur sum kunnugt spælt ein ómetaliga stóran og eftirhondini eisini troyttandi stóran leiklut í føroysku listini síðan byrjan.
Royndirnar hjá Duchamp og dadaistunum við readymades og objet trouvé vóru upplop í mun til installatións- popp- og konseptlistina, sum ikki av álvara tók dik á seg fyrr enn í 60´unum. Listafólk fóru at brúka ymsar ídnaðargjørdar lutir, sum tey pallsettu listarliga í einum rúmligum umhvørvi, sum áskoðarin við øllum sínum sansum kundi vera ein partur av. Ætlanin var at káma markið millum verk og áskoðara soleiðis, at áskoðarin ikki einsamallur kundi seta mark millum list og veruleikan.
Innan konseptlistina er listin ikki longur tilfarslig, men snýr seg um konseptið ella um hugskotið við listaverkinum. Hetta hugskotið verður miðlað áskoðaranum via t.d. film sum videolist. Vit hava bert sæð hendinga dømi um konsept- ella hugskotslist í Føroyum men millum tey yngru listafólkini eru fleiri, sum arbeiða hendavegin, t.d. Unn Joensen og Jóhan Martin Christiansen tykist hugskotslistin verða tikin fram um málningalistina og tað er at gleðast um, tí okkara fatan av myndlistini er alt ov fábroytt og gamaldags.
Videolist hevur fingið sítt heitið frá betamax og vhs videobandinum, sum var brúkt áðrenn teldutøkni gjørdist algongt. Videolistin er ikki løtt at definera, tí hon fevnir rættiliga breitt og kann vera t.d. filmað myndlist ella filmað performance og stuttfilmir við og uttan hendingagongd.
Góðskustøðið innan hesi listasløg er sjálvsagt eins ymiskt og tað er innan málningar, grafikk og alt annað. Best eru verkini, ið tøkniliga hvíla í sær sjálvum eins og tey ikki kundu verið úttrykt á annan hátt enn júst við teirra miðli. Eg hevði unt okkum føroyingum nakrar ordiliga góðar konsept/installatións/videolistaframsýningar t.d. við verkum sum hesum báðum videolistaverkunum, sum bæði eru lutfalsliga einføld. Tað fyrra hjá amerikanska listamanninum Bill Viola er frá 1977 og tøkniliga duga vit betri í dag, men listarliga er filmurin enn spennandi við sínum hvørvisjónspæli og speglingum. Tað er sveisiska listakvinnan Pipilotti Rist, sum hevur gjørt hitt videolistaverkið, har byrjanarreglan í Beatles-sanginum Happiness is a warm gun verður endurtikið upp í saman av teirri ørliga dansandi listakvinnuni við berum bróstum. Eitt verk, sum er stuttligt, ørkymlandi og rørandi alt í senn. Eftir ætlan fara vit at leggja fleiri videolistaverk á listabloggin í næstum.
(KP)
Posted by Listin at 9:06 AM


text:
Ólavur á Ryggi í Miðvági var ríkur maður og átti nógvar pengar, sum hann goymdi í eini óvandaðari kistu við ongum lási. Men av tí, at hann átti so nógv børn og kvíðaði fyri, at tey kundu koma vasandi niður í kistuna og forkoma pengunum, tók hann teir upp úr haðani, koyrdi teir upp í ein posa og laðaði hann inn í ein gróthúsvegg í fyllingina millum báðar fláirnar. Ongum segði hann frá, heldur ikki konuni. Ein dagin um summarið, tá ið fuglur var komin í bjørgið, fór Ólavur burtur í haga, helst til at fáa sær nakran feskmat (lunda). Sum hann fanglaðist eftir hesum, kom hann at einum kletti í bakkanum, sum ein fuglatorva var niðriundir. Lágligur klettur var at fara niðurfyri, so hann helt tað ikki bila at sleppa upp fyri hann aftur. Hann loypur leysur niður í torvuna, fær nógvan lunda og vil taka seg upp aftur; men nú roynist kletturin ov høgur. Ið hvussu hann toyggir seg og roynir at krøkja hendur og føtur í, sleppur hann ongan veg. Nú situr hann har í torvuni við sorg og sút og hugsar sær deyðan vísan. Kona og børn renna honum í hug: tey verða øll at doyggja í hungri, tí pengarnir eru krógvaðir so, at eingin veit at finna á teir. Í sínari sálarangist og lívsins neyð loypur hann upp, streingir á sum óðast við kroppi, hond og fót, ger eitt viðbragð og sleppur upp fyri klettin. Komin upp aftur á slætt feyk hann heim alt í einum. Tað fyrsta, hann gjørdi, áðrenn hann kom heim til hús, var at skræða gróthúsveggin niður, sum pengarnir vóru goymdir í, og taka posan fram. So leyp hann til hús og segði konuni frá øllum herverkinum, og hvussu sær hevði gingist.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Orð og lag: Charles H. Gabriel
Týtt: Victor Danielsen
1. Áh, søt er hin søgan um Jesus,
sum doyði í syndarans stað,
ein Frelsari fyri hitt falna,
kom, sig hana aftur í dag!
Niðurlag: Ein undurfull, undurfull søga,
hitt besta, eg hoyra kann fá!
Uppi har allar ævir
eg syngi tað glaður,
tá eg Harrans ásjón skal sjá.
2. Hann kom av teim himmalsku hæddum,
og blóð hans á krossinum rann,
at keypa mær æviga frelsu,
áh, ja, og har frelsu eg fann!
3. Tín miskunn sum streymurin flýtur,
ei metast kann kærleiki tín,
nóg mikið er ævigt tín náði,
tín frelsa, hon røkkur til mín!


text:
Orð: Grundtvig
Týtt: Anna í Skálum
At fara væl úr hesi verð,
um morgun ella kvøld tað er,
er líka tungt at læra.
Tað lærdu vit ei foldum á,
vart tú ei, Jesus, okkum hjá
við tínum orði kæra.
So títt hjá tær eg ugga fann,
tá hjartað skalv, og grátur brann –
tá heimsins bylgjur brúsa –
við støvið hongur sál mín enn,
í hælin høgga ormsins tenn,
um høvur hans varð knúsað.
O, Jesus, Harri, bróðir mín,
tú best manst kenna deyða tín,
á honum hevur vunnið.
Tín skapning við tú kennir væl,
tú veitst, meg óttin níva skal,
tá glasið út er runnið.
Og komst tú, sum tú eina ferð,
skalt koma aftur her í verð,
í dýrd frá faðir tínum.
Var tað á morgni, kvøldarstund,
eg beyð farvæl og fór við skund
at møta tær í skýnum.
Men kemur deyðin undan tær,
kom so í loynd og ver hjá mær,
tá eg til moldar fari.
Er grøvin myrk, lýs fyri mær,
og salva eygað, so tað sær,
at gott er í Guðs garði.
Kom, set teg hjá mær síðstu nátt
sum ein, ið unnir mær alt gott,
sum ein av mínum kæru.
Sum vinurin tú sigi mær,
at brátt vit síggjast aftur har,
sum stríð er gloymt og farið.
Kom, sum tú vilt, eg veit tað víst,
at bæði her og har til síðst
eg røddina skal kenna.
Ta rødd, sum hóast heimur brann,
í hjarta mínum ljóð sær fann
og læt mær møði renna.
Tá síðsta stund mín komin er,
tá lív og anda tú mær ber,
tú sjálvur við meg tali:
Um himmiríki sig tú mær,
at sess tú hevur goymt mær har
í tínum ljósa sali.
Men áðrenn deyðans kalda hond
ger skilnað millum støv og ond,
og sløkkist hjartans varmi,
tá skal eg sovna burt við frið
sum barnið undir móðurlið
á tínum frelsararmi.


text:
Indoktrenering
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Hvat er tað og skulu vit vera bangin fyri tí? Ikki ein lættur spurningurin, men ein sera relevantur spurningur, tá tað kemur til trúgv. Tí spuringurin er, hvat skal ein góðtaka av læru, og hvat skal ein loyva? Sum samfelag, royna vit at siga at vit hava nøkur grundleggjandi virðir at fylgja. Fólkaræði og talufrælsi eru kanska tey mest týðningarmiklastu virðini fyri eitt hvørt framkomið samfelag. At fólki hevur ræði og loyvi til at siga sína hjartans hugsan.
Men ivamáli er, tá trúgv kemur upp í leikin. Spurningurin er, hvat skilja vit við trúarfrælsi? Nú nevndi eg ikki trúarfrælsi saman við hinum báðum, tí er tað ikki tað sama sum talufrælsi? Talufrælsi er jú eins hjartans hugsan. Um eg havi hug til at trúgva uppá huldufólk, so er tað væl saktans einki, sum forðar mær í tosa um huldufólk.
Misnýtt trúarfrælsi?
Seinastu árini hava verið merkt av, at kristin (og muslimar haldi eg) hava funnist at atfinnarum, fyri at forfylgja trúnna. Er nakað um tað ella (more…)


text:
Orð og lag: Øssur Berghamar
1. Jesus, eg takki tær fyri
frelsu og fullkomnan frið,
fyri tey ævigu virði,
sum tú meg signaði við.
Niðurlag: Takk fyri alt, ið tú gevur,
takk, at tú ert mær so nær,
undurfult signað meg hevur,
av sonnum eg alt fekk í tær.
2. Tíðirnar koma og fara,
lyftini fast standa tó.
Orð títt skal liva og vara
– signingarkelda so góð.
3. Tá ið mítt hjarta tað bløðir
og er av syndini sært,
takk, at tú bindur og grøðir,
sjálvur tú syndina bart.
4. Eyga mítt longu kann hóma
Staðin í dýrdini, har
sál mín í himmalsins ljóma
frígjørd skal lovsyngja tær.


text:
Jákup Ósá, Norðlýsið, skrivar soleiðis á heimasíðuni hjá FSF:
Víkingur-ÍF 1
Stóra grannauppgerðin millum tvey av liðunum í miðjuni, sum ætla sær longur upp á stigatalvuna. Víkingur tykist spakuliga at fóta sær og fáa støðugari úrslit. Sigurin móti KÍ var tryggur og nú er Finnur Justinussen eisini komin í gongd við málskjótingina. ÍF er eitt óstøðugt lið higartil, har tað er trupult at tippa teirra útfall. Hesar grannauppgerðirnar eru altíð áhugaverdar og spennandi, har viðurskiftir sum reyð kort kunnu spæla avgerandi leiklut fyri, hvør vinnur dystin. Men Víkingur hevur viðgongd í løtuni og heimavøll


text:
Orð: John N. Darby
Lag: George Friedrich Händel
Týtt: Victor Danielsen
1. Ein oyðimørk er henda verð,
ei nakað her søkja eg kann;
eg veit, at mítt heim er ei her,
ei tap og ei vinning eg fann.
2. Til Gud mín, til Faðirin lá
tann leið, sum mín Frelsari gekk,
og hásætið settist hann á –
hans styrki á vegnum eg fekk.
3. Við honum eg hvíla skal har,
í heiløgum ljóma hann sjá –
í gleði, tí hann er mær nær –
í friði, tí hann er mær hjá.
4. Tann skattur, í honum eg fann,
meg gjørdi til útlending her;
mær leingist at koma til hann
og síggja hann tá, sum hann er.
5. Og, Frelsari mín, tað er teg,
eg vænti av Himlinum skjótt
at taka av einsligum veg
tín vin inn í heimlandið søtt!


text:
Tað gjørdist ein fínur dagur hjá føroyska talvlandsliðnum í Baku í dag. Eitt stig móti sterka bulgarska liðnum er væl og virðiliga góðkent, og at Helgi Dam Ziska fær remis móti so sterkum telvara sum Topalov, er einki minni enn eitt bragd.
John Rødgård vísti eisini vegin við enn einum lýtaleysum avriki. Remis við svørtum móti sterkum stórmeistara – og kanska stóð John enntá betri? 3. og 4. borð taptu, men serliga Sjúrður spjálkaði væl og leingi, áðrenn hann legði kongin.
Samanumtikið ein sera góður dagur.
Flott Helgi!
Helgi hevði hvítt í sponskum byrjanarspæli. Hann nýtti sama frábrigdi, sum í EM-dystinum móti Danmark í Reykjavík í fjør, tá ið hann vann á Suna Berg Hansen. Hann stillar seg upp við finnum á d3 og c3 og a-finnuna heilt fram. Tað gevur ofta dynamiskt spæl frúgvarmegin við spjaddum finnustrukturi og livandi offisersspæli. Stuttligt at síggja, hvussu tryggur og kringur Helgi er í slíkum opnum støðum móti einum av teimum bestu. Gjøgnum alt talvið ráddi um at hava tunguna mitt í munninum, men ongantíð snávaði Helgi, tó at Topalov støðugt royndi at trýsta og finta.
Mær vitandi er hetta sterkasti telvari, sum Helgi hevur fingið stig ímóti í týðandi kappingartalvi. Í OL í Dresden í 2008 vann hann flott á Loek Van Wely, sum var 1. borð hjá Hollandi, og ein klassatelvari, men kanska ikki í topp 10 tá. Hesi bæðu úrslitini kunnu helst javnmetast.
John var aftur í dag tryggleikin sjálvur. Djarvur offraði hann mann fyri tvær finnur í miðjuni, seinni fekk hann eina aftrat og hartil fína støðu. Spurningurin er, um John ikki átti at hildið á og vitað, um hann kundi vunnið. Sera góð byrjan hjá okkara veterani. Vónandi verður hann mentur at halda stásið við líka.
Jóan Hendrik fekk sviðan at kenna tíðliga í dystinum. Ivasamir finnuleikir kongsmegin góvu honum veikar puntar, sum álopskringi bulgarski stórmeistarin eirndaleysur legðist á at pína. Brátt kom eitt flott offur sum snarljós av himni, og so var tap í hendi.
Sjúrður var drúgvur á 4. borði. Leingi varðveitti hann javnvágina í spentu støðuni á borðinum, men til endans – eftir fimm tímar – fekk bulgarin hol á.
Jersey í morgin
Føroyar hava nú fýra stig fyri fyrstu tvey umførini; í gjár vunnu vit 3-1 og í dag tapa vit 3-1. Vit liggja tí í miðjuni í røðini – heilt nágreiniliga nummar 64 av teimum 180 liðunum.
Í morgin telva vit móti Jersey. Teir eru styrkismettir nummar 144, so her átti at verið góður møguleiki fyri einum sigri. Føroyar hava fleiri ferðir telvað móti Jersey í kappingini millum smátjóðir í Evropa, og tá hava vit altíð vunnið.
Dysturin móti Jersey byrjar um middagsleitið í morgin sunnudagin. Til ber á netinum at fylgja við leik fyri leik á øllum borðum. Leinkja til heimasíðuna sæst á heimasíðu Talvsambandsins, har eisini nógv OL-tilfar er at lesa – m.a. skrivar John Rødgård um kappingina úr Baku.
Heimasíðan hjá Talvsambandi Føroya er: faroechess.com


text:
Tvey lið skaraðu framúr í landskappingini í talvi, sum endaði leygardagin. Havnar Telvingarfelag og Sandavágs Talvfelag vóru í flokki fyri seg. Bara eitt stig var á muni teirra millum tá avtornaði, men heili sjey stig vóru aftur til Klaksvíkar Talvfelag á triðja plássi. Oddaliðini vunnu bæði níggju av tíggju dystum í alt. Sínamillum fingu tey hvør sín sigur. Sandavágs Talvfelag hevur í nøkur ár havt serstøðu sum oddalið í føroyskari telving. Tað er í roynd og veru tankavekjandi, tí felagið var í nógv ár elevatorlið millum 1.- og 2. deild. Brádliga kom vend í.Les meira »
Myndir og støður frá seinasta umfarinum í liðkappingini 2016/17
Havnin føroyameistari
Tað reið um snarið! Sandavágsmenn mundu gjørt bart og tikið øll á bóli í avgerandi dystinum um FM-heitið í seinasta umfari í landskappingini í talvi í dag. Neyvan nakar hevði grunað, at Sandavágs Talvfelag fór at leggja oddaliðið hjá Havnar Telvingarfelag afturum seg í endaspurtinum, tí til tess kravdist ein ógvuliga ruddiligur sigur í sinámillum finaludystinum, men tað mundi lukkast.Les meira »
Havnin ella Sandavágur?
Leygarmorgunin 18. mars klokkan 10 verða fyrstu leikirnir fluttir í øllum dystum í seinasta umfari í landskappingini fyri lið í talvi 2017. Telvað verður í Gula Skúla við Landavegin í Havn. Innkoyring er við gamla Restorfs Bryggjarí. Løgmaður, Aksel V. Johannesen, flytur fyrsta leikin í toppdystinum millum oddaliðini Havnina og Sandavág. Umboð fyri Tórshavnar Býráð handar vinnandi liðum steyp og heiðursmerki, tá liðugt er seinnapartin.Les meira »
Umdystur í liðkappingini
Síðsta umfar í liðkappingin verður telvað í Gula skúla í Tórshavn 18.03.2017 kl. 10.00. Spenningurin er so stórur, at nógv lið kunnu enda jøvn. Í reglunum fyri liðkappingina stendur hetta:Les meira »
Vaktarskifti í Havnar Telvingarfelag
Nýggj leiðsla hevur tikið við í elsta talvfelagnum í landinum. Ein fyribils arbeiðsnevnd hevur stjórnað felagnum í nøkur ár, men í gjárkvøldið var heilt nýggj nevnd vald á fyrsta regluliga aðalfundi felagsins í eini fýra ár.Les meira »
Innbjóðing til FM fyri einstaklingar 2017
Bjóðað verður til Føroyameistaraskapið í talvið 2017, ið verður hildið í Løkshøll, Runavík, í døgunum 08/04-2017 til 15/04-2017. Telvað verða 9. umfør. Umhugsunartíðin er 90 minuttir til fyrstu 40 leikirnar. Síðani verða 15 minuttir lagdir afturat klokkuni. Frá fyrsta leiki verða 30 sek. løgd afturat fyri hvønn fluttan leik. Teir hægst rataðu (Elo-tal verður brúkt) luttakararnir telva í Landsliðsbólkinum um Føroya Meistaraheitið í Talvi 2017. Næstu telvararnir mynda 1. Bólk og Almenna bólkin. Unglingar telva um FM-heitið fyri unglingar.Les meira »
Føroya Tele stuðlar Helga Dam Ziska
Tíðindaskriv: Føroyski telvarin Helgi Dam Ziska hevur fingið nýggjan høvuðsstuðul, sum eitur Føroya Tele. Í dag undirskrivaðu partarnir eina stuðulsavtalu, ið er galdandi í eitt ár.Les meira »
Endaumfarið telvað í Tórshavn
FM endabresturin í Liðkappingini 2017 verður telvaður í Gula Skúla, Tórshavn, leygardagin 18. mars. Byrjað verður kl. 10.00 stundisliga. Møt í rúmari tíð undan. Havnar Telvingarfelag skipar fyri kaffisølu meðan telvað verður. Eftir seinasta leik bjóðar talvfelagið lættari ábit. Vart skal gerast við, at í seinasta umfarinum í liðkappingini er ikki loyvt telvarum at flyta niður í lægri lið/deild. Dømi: ein telvari, sum hevur telvað við 1. deild í 9. umfari, kann í 10. umfari ikki telva við lægri liði í 1. deild, ella nøkrum øðrum liði í eini lægri deild. Hesin regul er galdandi fyri allar deildir.Les meira »
GP 8 í Tórshavn 24-26 mars
Onnur Open kapping, í hesum kappingarárinum, verður í Tórshavn vikuskiftið 24.-26. mars .Les meira »


text:
Tíðindi
40.000m3 av gróti slept
01. Mar 2017
Nú eru um 40.000 m3 av gróti slept í samband við útbyggingina av Tórshavnar Havn. "SIRI" hevur silgt síðani 6. februar 2017 og sæst...
les meir
Ferjulegan á Krambatanga liðug
07. Okt 2016
So er arbeiðið at gera ferjuleguna á Krambatangi liðugt og hevur tað gingist eftir ætlan. Økið verður liðugt planerað í oktober. ...
les meir
Avtalan at útbyggja Eystaru bryggju undirskrivað
15. Aug 2016
Í dag undirskrivaðu Heðin Mortensen, borgarstjóri í Tórshavnar kommuna, og Stein Olvur Petersen, stjóri í J K Petersen, avtaluna um at útbyggja Eystaru...
les meir
Útbygging við Krambatanga
12. Aug 2016
Fyrr í ár undirskrivaðu J K Petersen og Landsverk undir sáttmála um at leingja ferjuleguna við Krambatanga. Við útbyggingini verða atløguviðurskiftini munandi...
les meir
J&K gera parkeringsøkið við flogvøllin
08. Jul 2016
Hósdagin 7. juli 2016 skrivaðu Stein Olvur Petersen, stjóri í J K, og Jákup Sverri Kass, stjóri í P/F Vága Floghavn sáttmála um...
les meir
Sáttmáli undirskrivaður á 50 ára degnum hjá Havsbrún
01. Jul 2016
Á 50 ára føðingardegnum hjá Havsbrún, sum var hátíðarhildin í nýggju hølunum hjá felagnum, skrivaðu Odd Eliasen, stjóri í Havsbrún, og Stein Olvur...
les meir
Havnarútbyggingin góðtikin
30. Jun 2016
Landsstýriskvinnan í innlendismálum, Sirið Stenberg, hevur góðtikið verkætlanini hjá Tórshavnar kommunu at útbyggja Tórshavnar havn.Landsstýriskvinnan hevur givið Tórshavnar kommunu loyvi at halda fram...
les meir
Brúgvin við Sandá tikin í brúk
02. Jun 2016
Leygardagin 28. mai varð Brúgvin um Sandá tikin alment í nýtslu. Heilt fitt av fólki var komið at uppliva løtuna øll kunnu ferðast um...